Diari Oficial de la Generalitat Valenciana


Sumari del DOGV 9981, del 12-11-2024 (2024/11282)

RESOLUCIÓ de 8 de novembre de 2024, per la qual es convoquen els acords d’acció concertada en matèria de servicis socials en el sector d’infància i adolescència per als exercicis 2024-2027: Servei de Suport a l’Emancipació i l’Autonomia Personal (oficines Mentora).
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9981

Data del DOGV
:   12-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11432

CVE
:   VBGU-C-2073-67619

Data del document
:   08-11-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * reglament intern
    * servei social
    * equipament social
    * empresa privada

La Llei 3/2019, de 18 de febrer, de la Generalitat, de servicis socials inclusius de la Comunitat Valenciana (DOGV 8491, 21.02.2019), establix en l’article 34.1.*a*  l’acció concertada com a forma de provisió de les prestacions del sistema públic de servicis socials amb entitats privades d’iniciativa social, i en l’article 87.1 que “els acords d’acció concertada són instruments organitzatius de naturalesa no contractual a través dels quals les administracions competents podran organitzar la prestació de servicis socials per entitats d’iniciativa social el finançament, l’accés i el control dels quals siguen de la seua competència, ajustant-se al procediment i als requisits que preveu esta llei i la normativa sectorial que siga aplicable”.

El Decret 181/2017, de 17 de novembre, del Consell, pel qual es desenrotlla l’acció concertada per a la prestació de servicis socials en l’àmbit de la Comunitat Valenciana per entitats d’iniciativa social (DOGV 8197, 23.12.2017), d’ara en avant Decret 181/2017, de 17 de novembre, aprova el reglament que regula els requisits, el procediment de selecció, el contingut i les condicions bàsiques per a la implantació, l’execució i el desenrotllament dels acords d’acció concertada.

D’acord amb l’article 13 d’este decret, correspon a la persona titular de la conselleria competent en matèria de servicis socials efectuar, mitjançant resolució, la convocatòria de concerts amb entitats d’iniciativa social, que ha d’arreplegar els aspectes i els elements que establix esta norma, delimitant l’objecte i, si és el cas, el nombre de places i les característiques de les prestacions susceptibles de concert, així com els criteris de valoració d’entitats, centres i servicis per a la resolució del procediment de selecció i l’adopció d’acords d’acció concertada, tant en funció de les disponibilitats pressupostàries com de la necessària continuïtat i garantia de qualitat del servici que presten les entitats d’iniciativa social, amb els principis de transparència, publicitat i no-discriminació.

Dins de l’estructura orgànica de la Vicepresidència i Conselleria de Servicis Socials, Igualtat i Vivenda, tal com establixen l’article 15 del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda, i el capítol III del títol III de l’Orde 2/2024, de 14 de maig, de la Vicepresidència Segona i Conselleria de Servicis Socials, Igualtat i Vivenda, per la qual es desplega el Decret 132/2023, la Direcció General de Família, Infància i Adolescència i Repte Demogràfic exercix les funcions en matèria de política integral en benefici de la família, la infància i la joventut i les competències en la gestió dels concerts de servicis en matèria de la seua competència mitjançant, entre altres, les actuacions següents:

– Generar recursos que acompanyen i donen suport a la vida independent de les persones jóvens que arriben a la majoria d’edat quan tenen una mesura de protecció.

– Elaborar les propostes dels projectes normatius i de convocatòries relatius a l’àmbit de les competències atribuïdes, així com els documents tècnics, les instruccions i els procediments necessaris per a aconseguir coherència i coordinació entre tots els programes i les actuacions de la direcció general.

– Gestionar els concerts, en col·laboració i sense perjuí de les competències atribuïdes a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Serveis Socials, així com les subvencions i les prestacions en matèria de la seua competència.

– Prestar les mesures assistencials i de suport a l’emancipació necessàries per a fomentar l’autonomia personal i la competència social de les persones jóvens que hagen arribat a la majoria d’edat estant amb una mesura de protecció per a possibilitar la igualtat d’oportunitats.

Esta convocatòria d’acció concertada s’emmarca en els objectius que preveu l’article 5 del Reglament sobre disposicions comunes (Reglament (UE) 2021/1060), en el qual s’establixen els objectius polítics als quals el Fons Social Europeu Plus (FSE+) ha de donar suport en el període de programació 2021-2027, i en concret, en l’objectiu polític 4, “Una Europa més social i inclusiva, per mitjà de l’aplicació del Pilar europeu de drets socials”.

L’elecció d’este objectiu respon a dos de les recomanacions realitzades a Espanya en el marc del semestre europeu (2019-2020 i 2020-2021), en concret “desplegar polítiques actives d’inclusió, inclòs un enfocament de doble via per a les persones amb discapacitat; adaptar la protecció social als canvis socials i del mercat de treball; promoure la integració social de les persones en risc de pobresa i exclusió social, especialment els xiquets, i promoure la integració social de les persones en risc de pobresa i exclusió social, especialment els xiquets”.

En virtut del que s’ha exposat, i fent ús de les facultats que conferix el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda, en relació amb el ja mencionat article 13 del Decret 181/2017, de 17 de novembre, a proposta de la directora general de Família, Infància i Adolescència,

RESOLC

*Primer*

Aprovar la convocatòria pública dels acords d’acció concertada en matèria de servicis socials en el sector d’infància i adolescència per als exercicis 2024-2027, Servei de Suport a l’Emancipació i l’Autonomia Personal (Oficina Mentora), conformement al que disposen l’annex I, de condicions generals de la convocatòria; l’annex II, de condicions tècniques, i el model de sol·licitud de documentació que figura en l’annex IV d’esta resolució, i ordenar la seua publicació en el *Diari Oficial de la Generalitat Valenciana*.

*Segon*

Esta convocatòria serà aplicable als concerts socials que se subscriguen en este àmbit i sector d’acció social, per als anys 2024, 2025, 2026 i 2027 amb càrrec a l’aplicació pressupostària D19384911.313C00.4, línia S0216, oficines Mentora, Servei de Suport a l’Autonomia Personal i Emancipació de Persones Jóvens, dels pressupostos de la Generalitat Valenciana per als anys 2024 i equivalent per als anys 2025, 2026 i 2027, per uns imports de 158.649,66 euros per a 2024, 3.172.971,88 euros per a 2025, 3.172.971,88 euros per a 2026 i d’1.586.485,92 euros per a 2027. La resolució d’esta convocatòria queda condicionada a l’existència de crèdit adequat i suficient en els pressupostos dels exercicis 2025, 2026 i 2027.

Esta actuació és susceptible de ser cofinançada per la Unió Europea a través del Programa Comunitat Valenciana Fons Social Europeu Plus (FSE+) 2021-2027 o per qualsevol altre fons de la Unió Europea.

*Tercer*

La data d’inici dels acords d’acció concertada serà la que es determine en la resolució de concessió, i no podrà ser anterior al 14 de desembre de 2024, i la data de finalització serà el 30 de juny de 2027, sense perjuí que els concerts constituïts puguen ser prorrogats més enllà d’esta data.

*Quart*

Delegar en la persona titular de la direcció general amb competències en matèria d'infància i adolescència la resolució del procediment d’acció concertada a què es referix esta convocatòria, així com l’ampliació del període de vigència de l’acord d’acció concertada per raó d’interés públic i amb anterioritat a la data de finalització. La pròrroga del concert haurà de comptar amb l’acord explícit de les dos parts.

*Quint*

Així mateix, es delega i es faculta a la persona titular de la direcció general amb competències en matèria d'infància i adolescència, en l’àmbit de les seues competències, a dictar totes les instruccions que siguen necessàries, tant per a l’execució i l’aplicació d’esta resolució com per a la gestió adequada dels concerts en el seu àmbit funcional.

Contra esta resolució, que posa fi a la via administrativa, les persones interessades podran interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l’endemà de la seua publicació. Així mateix, amb caràcter potestatiu podrà interposar un recurs de reposició en el termini d’un mes a comptar de l’endemà de publicar-se, davant del mateix òrgan que haja dictat la resolució. Tot això de conformitat amb el que establixen els articles 112, 114, 115, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que les persones interessades en puguen exercitar, si és el cas, qualsevol altre que consideren procedent.

València, 8 de novembre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda

ANNEX I

*Condicions generals de la convocatòria dels acords d’acció concertada en matèria de servicis socials en el sector d’infància i adolescència per als exercicis 2024-2027: Servei de Suport a l’Emancipació i l’Autonomia Personal (oficines Mentora)*

Índex

Títol I. Disposicions generals

Article 1. Àmbit i objecte d’aplicació

Article 2. Duració del concert i vigència de la convocatòria

Article 3. Accés als servicis per les persones usuàries

Títol II. Del procediment de concertació

Capítol I. Requisits

Article 4. Entitats sol·licitadores

Article 5. Requisits generals

Capítol II. Iniciació del procediment

Article 6. Inici d’ofici

Article 7. Forma, termini i lloc de presentació de sol·licituds

Article 8. Documentació i informació que s’ha d’adjuntar a la sol·licitud

Capítol III. Ordenació i instrucció del procediment

Article 9. Comissió instructora

Article 10. Criteris de selecció i valoració d’entitats i servicis

Article 11. Comissió d’avaluació

Article 12. Proposta de resolució

Capítol IV. Finalització del procediment de selecció

Article 13. Resolució de concessió

Article 14. Efectes del concert

Article 15. Publicació de la resolució

Article 16. Recursos

Capítol V. Formalització dels concerts

Article 17. Condicions prèvies a la formalització

Article 18. Formalització del concert social

Títol III. Finançament de l’acció concertada

Article 19. Mòduls econòmics. Càlcul de l’import de l’anualitat del concert social

Article 20. Justificació de la prestació del servici

Article 21. Pagament del cost del concert social

Article 22. Comprovació i control del gasto

Article 23. Compensació i reintegrament de quantitats rebudes indegudament

Article 24. Inspecció i control

Títol IV. Execució dels concerts

Article 25. Obligacions de l’administració concertant

Article 26. Obligacions de les entitats titulars del servici concertat

Article 27. Informe d’auditoria externa

Article 28. Qualitat dels servicis: actuacions de control i seguiment

Article 29. Contractació d’activitats accessòries amb tercers

Article 30. Resolució de conflictes

Article 31. Inspecció i control ordinari

Títol V. Concertació de servicis addicionals i modificació i revisió dels concerts

Article 32. Concertació de servicis addicionals

Article 33. Modificació dels concerts

Article 34. Revisió i modificació de les condicions tècniques i econòmiques

**TÍTOL I**

**Disposicions generals**

*Article 1. Àmbit i objecte d’aplicació*

1. Per la present convocatòria, la conselleria competent en matèria de servicis socials encarrega a entitats d’iniciativa social la provisió de servicis susceptibles d’acció concertada, mitjançant acords d’acció concertada en els termes que es detallen en l’annex II, de condicions tècniques, en aplicació del Decret 181/2017, pel qual es desenrotlla l’acció concertada per a la prestació de servicis socials en l’àmbit de la Comunitat Valenciana.

2. Constituïx l’objecte del concert social la gestió integral del Servei de Suport a l’Autonomia Personal i Emancipació de Persones Jóvens (oficines Mentora).

3. Les oficines Mentora objecte d’este concert social s’integraran en la Xarxa Pública Valenciana de Servicis Socials i d’atenció a la infància i adolescència.

*Article 2. Duració del concert i vigència de la convocatòria*

1. L’inici de la vigència de la convocatòria serà la que es determine en la resolució de concessió, no podrà ser anterior al 14 de desembre de 2024 i finalitzarà el 30 de juny de 2027, sense perjuí que els concerts constituïts es puguen prorrogar més enllà d’esta data.

2. El termini de vigència del concert s’iniciarà en la data que es determine en la resolució de concessió i en el document de formalització, i finalitzarà, en tot cas, el 30 de juny de 2027, sense perjuí d’una possible pròrroga.

3. Els concerts podran prorrogar-se mitjançant un acord explícit de les dos parts, mitjançant una o successives pròrrogues, per resolució de l’òrgan competent per a això, sempre que concórreguen les circumstàncies que preveu l’article 35 del Decret 181/2017. La pròrroga o pròrrogues estaran supeditades a l’existència de crèdit pressupostari suficient i adequat en el pressupost de la Generalitat per a l’exercici que corresponga.

*Article 3. Accés als servicis per les persones usuàries*

1. L’accés al servici concertat s’efectuarà sempre a través del procediment i l’òrgan administratiu que es designe en l’annex II, de condicions tècniques de la resolució de convocatòria.

2. El servici concertat haurà d’admetre als i les adolescents i persones jóvens derivades per l’òrgan competent.

**TÍTOL II**

**Del procediment de concertació**

CAPÍTOL I

*Requisits*

*Article 4. Entitats sol·licitadores*

1. Conformement al marc normatiu vigent a la Comunitat Valenciana, podran sol·licitar i participar en el règim d’acció concertada, a l’empara d’esta convocatòria, les entitats d’iniciativa social que complisquen els requisits per a accedir al règim d’acció concertada i per a actuar com a institucions col·laboradores en l’àmbit de la infància i l’adolescència.

2. D’acord amb el que disposa l’article 180 de la Llei 26/2018, de 21 de desembre, de drets i garanties de la infància i l’adolescència, poden ser entitats col·laboradores en matèria de protecció a la infància i l’adolescència les associacions, les fundacions, les cooperatives i altres entitats sense ànim de lucre que realitzen alguna de les activitats establida en l’article mencionat.

*Article 5. Requisits generals*

1. D’acord amb el que disposa l’article 7 del Decret 181/2017, podran sol·licitar i accedir al règim d’acció concertada les entitats d’iniciativa social prestadores de servicis socials que complisquen els requisits següents:

a) Estar degudament inscrites en l’àrea d’atenció corresponent a la infància i l’adolescència en el registre d’entitats, centres i servicis de la conselleria competent en matèria de servicis socials.

b) Complir els requisits de solvència tècnica que s’establixen en la disposició transitòria tercera del Decret 181/2017:

– Les entitats hauran de tindre una experiència mínima d’un any en l’atenció a persones i servicis en el sector d’infància i adolescència; l’experiència podrà haver-se adquirit en qualsevol lloc del territori nacional, sempre que l’entitat estiga registrada pels organismes competents d’una o diverses comunitats autònomes.

– Que la totalitat del personal que presta servicis en l’entitat dispose de la titulació i la formació adequada per a l’acompliment de les tasques que cal realitzar, establides en l’annex II, de condicions tècniques de la resolució de convocatòria.

– Un terç del personal d’atenció directa de la plantilla del servici haurà de tindre un grau d’experiència acreditada de, com a mínim, dos anys en el sector d’infància i adolescència.

– Tindre almenys la mitat de la plantilla del personal d’atenció directa del servici una relació contractual de caràcter indefinit.

– Tindre l’establiment i les seues instal·lacions llicència d’obertura municipal, conformement a la legislació de règim local.

c) Complir els requisits d’inscripció i funcionament per a la prestació del servici, en els termes que establix l’article 54 del Decret 59/2019, de 12 d’abril, del Consell, d’ordenació del Sistema Públic Valencià de Servicis Socials.

El compliment d’estos requisits es realitzarà a través d’una declaració responsable, d’acord amb el que preveu l’article 21 del referit Decret 59/2019.

d) Complir els requisits de funcionament exigits en l’annex II, de condicions tècniques.

e) Estar al corrent en el pagament de les obligacions tributàries amb la Hisenda autonòmica i estatal, i de la Tresoreria General de la Seguretat Social.

f) Acreditar o estar en condicions de disposar d'un certificat de qualitat del programa, expedit en data anterior a la finalització del termini de presentació de sol·licituds.

Les entitats que no puguen acreditar aquest requisit, per no haver prestat prèviament el servei objecte d'aquesta convocatòria, estaran obligades a sotmetre's a l'avaluació de la qualitat del seu centre o servici i a presentar un certificat de qualitat homologat per alguna entitat acreditada en matèria d'avaluació de qualitat dels centres i serveis d'acció social (servicis socials), en el termini màxim indicat en la disposició addicional quarta de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, des de la formalització del concert.

L'Administració podrà procedir a l'extinció del concert si no es compleix amb aquesta obligació en el termini establit.

g) Acreditar la titularitat de l’immoble en què es presta el servici, o la disponibilitat per qualsevol títol jurídic vàlid, així com l’autorització de l’entitat o la persona titular del local a on està situat el servici, per un període no inferior al de la vigència del concert.

h) No estar incursa en les prohibicions que establix l’article 8 del Decret 181/2017.

i) Presentar una declaració responsable mitjançant la qual es comprometen a acreditar, amb caràcter previ a la formalització del concert, el compliment dels requisits necessaris vinculats a la plantilla, els espais físics, l’autorització de funcionament i les pòlisses d’assegurances indicades en els articles 7 i 11, i en la disposició addicional dècima del Decret 181/2017, en la redacció donada pel Decret 188/2021, de 26 de novembre.

j) Comunicar qualsevol trasllat o modificació substancial que afecte la naturalesa del servici concertat.

2. A més dels requisits generals que establix l’article 7 del Decret 181/20446, les entitats hauran de complir els requisits de funcionament general per als servicis d’atenció primària de caràcter específic que establixen els annexos I, II i III del Decret 27/2023, pel qual es regulen la tipologia i el funcionament dels centres, els servicis i els programes de servicis socials, i la seua ordenació dins de l’estructura funcional, territorial i competencial del Sistema Públic Valencià de Servicis Socials (DOGV núm. 9559, de 22 de març), d’ara en avant Decret 27/2023, així com amb les condicions generals dels centres, els servicis i els programes establits en el capítol I del títol IV i amb totes les disposicions generals i específiques d’este decret afecten els servicis d’atenció primària de caràcter específic.

3. Així mateix, les entitats hauran de complir la normativa reguladora del Fons Social Europeu Plus (FSE+).

Igualment, les entitats hauran d’autoritzar la cessió de dades entre les administracions públiques implicades en l’FSE+, per a complir el que preveu la normativa europea que és aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals, i amb el Reglament (UE) 2016/679 DEL PARLAMENT EUROPEU I DEL CONSELL, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades).

4. Finalment, les entitats beneficiàries que duen a terme activitats econòmiques hauran d’acreditar la inscripció en el Cens d’empresaris, professionals i retenidors de l’Agència Estatal d’Administració Tributària, que ha de reflectir l’activitat econòmica efectivament desenrotllada a la data de sol·licitud de l’ajuda.

CAPÍTOL II

*Iniciació del procediment*

*Article 6. Inici d’ofici*

El procediment de concertació s’inicia d’ofici amb la publicació de la resolució de convocatòria en el *Diari Oficial de la Generalitat Valenciana*  i s’impulsarà d’ofici en tots els seus tràmits, respectant els principis de transparència, publicitat i no-discriminació, així com la resta dels principis generals que establixen els articles 6 i 87 de la Llei 3/2019, de 18 de febrer, de la Generalitat, de servicis socials inclusius de la Comunitat Valenciana, i l’article 4 del Decret 181/2017.

*Article 7. Forma, termini i lloc de presentació de sol·licituds*

1. La sol·licitud de participació en el procediment de concertació (annex IV) s’efectuarà mitjançant el model que estarà accessible en la seu electrònica de la Generalitat, <https://sede.gva.es/va/>  (Procediments administratius) i en l’enllaç de la guia PROP, <https://www.gva.es/va/inicio/procedimientos?id_proc=101379>, degudament formalitzada i subscrita electrònicament per la persona que exercisca la representació de l’entitat titular del servici objecte del concert.

2. El termini de presentació de sol·licituds d’esta convocatòria serà d’un mes, a partir de l’endemà de la seua publicació en el *Diari Oficial de la Generalitat Valenciana*, sense perjuí del que disposa el títol V d’este annex.

Durant el termini de vigència d’esta convocatòria, si hi ha crèdit adequat i suficient per a això i les necessitats del servici ho justifiquen, l’òrgan facultat per a resoldre el procediment de concertació podrà, així mateix:

a) Concertar sense necessitat de nova sol·licitud els servicis que, malgrat haver aconseguit la puntuació mínima, hagen quedat exclosos per falta de crèdit pressupostari, seguint l’orde de prelació resultant del procediment de selecció, amb la comprovació prèvia que l’entitat continua reunint els requisits necessaris.

b) Obrir un nou termini de presentació de sol·licituds, a l’empara d’esta convocatòria, per a concertar tant els servicis que hagen quedat deserts per falta de sol·licituds adequades o per extinció com aquells altres compresos en l’objecte de la convocatòria que necessite per a atendre necessitats sobrevingudes.

Els acords d’acció concertada que se subscriguen amb posterioritat al termini inicial de sol·licituds se sotmetran a les condicions corresponents a esta convocatòria pública i la seua duració no podrà prolongar-se més enllà de la vigència dels concerts subscrits a l’empara d’esta, incloses les pròrrogues.

3. Es presentarà una sol·licitud per cada lot que l’entitat sol·licite per a concert.

4. La presentació de sol·licituds i documentació annexa es realitzarà de manera telemàtica, de la manera que preveu l’apartat 1 d’este article.

D’acord amb l’article 14.1 del Reial decret 203/2021, de 30 de març, pel qual s’aprova el Reglament d’actuació i funcionament del sector públic per mitjans electrònics, la validesa de la presentació de les sol·licituds o la documentació en suport no electrònic requerirà l’esmena posterior en format electrònic, que serà requerida pel procediment previst en l’article 9.2 d’esta convocatòria.

Tal com disposa l’article 68.4 de la Llei 39/2015, d’1 d’octubre, del procediment administratiu comú de les administracions públiques, d'ara en avant Llei 39/2015, d'1 d'octubre, en este cas es considerarà com a data de presentació de la sol·licitud aquella en què s’haja realitzat l’esmena.

5. Durant el termini de presentació de sol·licituds, les entitats podran presentar documentació relativa a la seua sol·licitud en el tràmit telemàtic creat a este efecte per a la aportació de documentació a la sol·licitud inicial, per mitjà de l’enllaç següent: <https://www.gva.es/va/inicio/procedimientos?id_proc=101379>

6. A l’efecte de participació en esta convocatòria, es considera que la mateixa subscripció de la sol·licitud de concert social per les entitats susceptibles de ser-ne beneficiàries, per si mateixes o per un representant, implica la capacitat jurídica i d’obrar necessària per a sol·licitar el concert social oportú, permetre l’accés a la Plataforma Autonòmica d’Interoperabilitat i autoritzar expressament la consulta interactiva de documentació.

D’acord amb el que disposa l’article 28 de la Llei 39/2015, d’1 d’octubre, del procediment administratiu comú de les administracions públiques, en absència d’oposició expressa per part de la persona interessada, l’òrgan gestor del procediment estarà autoritzat a obtindre directament les dades dels documents elaborats per qualsevol administració, que, per a este procediment, són les següents:

a) Document d’identitat (DNI) de la persona que exercix la representació legal de l’entitat sol·licitant.

b) Certificat que l’entitat està al corrent de les obligacions amb la Tresoreria General de la Seguretat Social, si l’entitat s’oposa a la consulta interactiva de dades.

c) En aplicació del que disposa l’article 95.1.k de la Llei 58/2003, de 17 de desembre, general tributària, haurà de constar l’autorització expressa per a obtindre de les dades tributàries. Si l’entitat no autoritza expressament la seua consulta, haurà d’aportar els documents següents:

– Certificat que l’entitat està al corrent de les obligacions tributàries amb la Hisenda estatal (AEAT).

– Certificat que l’entitat està al corrent de les obligacions tributàries amb la Hisenda autonòmica (ATV).

7. Així mateix, com que està previst tramitar este procediment per mitjans telemàtics, tots els tràmits que afecten les persones interessades per a l’exercici dels seus drets i obligacions, així com l’esmena de la sol·licitud, s’hauran de fer per este mitjà.

*Article 8. Documentació i informació que s’ha d’adjuntar a la sol·licitud*

1. A més de la sol·licitud (annex IV), que estarà disponible en la seu electrònica de la Generalitat, la documentació que han de presentar les entitats per a cada lot del qual sol·liciten participar en el procediment de concertació serà la següent:

a) Certificat acreditatiu de l’acord adoptat per l’òrgan competent de l’entitat en el qual s’autoritze la persona que exercix la representació legal per a la participació en el procediment de selecció i la sol·licitud del concert social (annex V); aquest annex estarà disponible en la seu electrònica de la Generalitat.

b) Certificat d’estar al corrent de les obligacions tributàries amb l’Agència Tributària, estatal i autonòmica, si no s’autoritza expressament la consulta interactiva d’estes obligacions (apartat L1 de la sol·licitud).

c) Certificat d’estar al corrent dels pagaments amb la Tresoreria General de la Seguretat Social, en cas d’oposar-se a la consulta interactiva d’estos pagaments (apartat L2 de la sol·licitud).

d) Declaració responsable de l’entitat de no estar incursa en cap causa de prohibició per a concertar (apartat J de la sol·licitud).

e) Declaració responsable firmada electrònicament per la persona que exercisca la representació legal de l’entitat, o la persona amb poder suficient per a fer-ho, del compliment dels requisits que establix l’article 54 del Decret 59/2019, de 12 d’abril, del Consell, d’ordenació del Sistema Públic Valencià de Servicis Socials, i la normativa que resulte aplicable per a la prestació del servici, tal com establix l’article 21 d’este decret.

f) Projecte tècnic de funcionament del servici, que haurà de contindre com a mínim els apartats següents:

– Experiència de l’entitat en la prestació de servicis en l’àmbit objecte de la convocatòria.

– Descripció breu del servici.

– Objectiu general i objectius específics del projecte.

– Metodologia de desplegament del projecte.

– Prestacions del servici, que hauran d’incloure com a mínim les que establix la carta de servicis del Decret 27/2023.

– Desplegament dels programes d’intervenció indicats en el Decret 27/2023, amb el detall de l’objectiu general, els objectius específics, la metodologia i el període d’execució de cada programa.

– Resultats previstos.

– Pla de gestió de qualitat, en atenció al que establix l’annex VI del Decret 27/2023.

– Procediment intern de suggeriments, queixes, reclamacions i agraïments.

– Procediment de coordinació amb els equips d’intervenció social de caràcter bàsic i amb la persona supervisora del departament que preveu el Decret 34/2021, de 26 de febrer, del Consell, de regulació del Mapa de servicis socials de la Comunitat Valenciana.

– Sistema i indicadors d’avaluació.

El projecte haurà d’estar firmat electrònicament per la persona representant legal de l’entitat o la persona amb poder bastant per a això.

g) Declaració responsable, firmada electrònicament per la persona que exercisca la representació legal de l’entitat o la persona amb poder suficient per a això, per la qual es compromet a complir tots els requisits de funcionament exigits en l’annex de condicions tècniques d’esta convocatòria.

h) Relació de persones professionals i personal d’atenció directa amb què compta el servici, amb la indicació del nom i els cognoms dels seus components, el lloc de treball, la titulació, el tipus de relació laboral amb l’entitat titular, l’antiguitat, el nombre d’hores diàries o setmanals de dedicació de cada un i les funcions que realitzen, segons el que preveu l’annex de condicions tècniques.

En el cas que es tracte d’una entitat que no haja estat prestant el servici objecte de la convocatòria, haurà d’aportar un compromís de contractació del personal requerit per al funcionament correcte del servici, i caldrà aportar la documentació indicada prèviament en el termini d’un mes després de la formalització de l’acord d’acció concertada, així com una adscripció dels mitjans necessaris.

i) Document que acredite la disponibilitat de l’immoble en el qual es prestarà el servici, durant almenys el període de vigència del concert.

j) Declaracions responsables corresponents a les clàusules socials (apartat F de la sol·licitud).

k) Declaració responsable subscrita per la persona representant de l’entitat que tota persona que intervinga en la prestació del servici a l’exercir professió, ofici i activitat que implique contacte habitual amb persones menors d’edat, complix el requisit que preveu l’article 57 de la Llei orgànica 8/2021, de 4 de juny, de protecció integral a la infància i l’adolescència contra la violència, relatiu a no haver sigut condemnada per sentència ferma per cap delicte contra la llibertat i la indemnitat sexuals tipificats en el títol VIII de la Llei orgànica 10/1995, de 23 de novembre, del Codi Penal, així com per qualsevol delicte de tràfic d’éssers humans tipificat en el títol VII bis del Codi Penal (apartat E de la sol·licitud).

En el cas que alguna persona incomplisca esta obligació de manera sobrevinguda, l’entitat haurà de substituir-la manera immediata.

l) Escriptura o document de constitució, de modificació, estatuts o acta fundacional en què es facen constar els fins de l’entitat.

m) Declaració responsable de l’experiència de l’entitat en la gestió de centres, servicis i/o programes d’atenció al col·lectiu al qual es dirigix l’acció concertada i la seua execució correcta, amb el detall dels centres, els servicis i/o els programes, l’organisme públic i el període de gestió.

L’experiència s’acreditarà mitjançant una resolució de les administracions públiques en les quals l’entitat haja sigut adjudicatària de la gestió dels centres, els servicis i/o els programes que es detallen en la declaració responsable.

n) Certificat de qualitat del servici, expedit en data anterior a la finalització del termini de presentació de sol·licituds. Les entitats que no puguen acreditar este requisit, per no haver prestat prèviament el servici, estaran obligades a sotmetre's a l'avaluació de la qualitat del seu centre o servici i a presentar una declaració responsable per la qual es comprometen a presentar un certificat de qualitat, homologat per alguna entitat acreditada en matèria d'avaluació de qualitat dels centres i serveis d'acció social (serveis socials), en el termini màxim indicat en la disposició addicional quarta de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana des de la formalització del concert.

L'Administració podrà procedir a l'extinció del concert si no es compleix amb aquesta obligació en el termini establit.

o) Si l’import corresponent al concert social es percebrà en un compte bancari que ja està donada d’alta per a relacionar-se econòmicament amb la Generalitat, haurà de fer-se constar l’IBAN en la sol·licitud general del tràmit telemàtic.

En cas contrari, haurà de tramitar-se l’alta mitjançant el tràmit automatitzat que preveu l’article 5 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. A este tràmit s’accedix per mitjà de la seu electrònica de la Generalitat a través de l’enllaç següent:

<https://www.gva.es/va/inicio/procedimientos?id_proc=22924>

En cas que no es reunisquen la totalitat dels requisits previstos per al tràmit automatitzat, la sol·licitud d’alta haurà de formalitzar-se mitjançant el formulari normalitzat model de domiciliació bancària, degudament formalitzat i firmat electrònicament per la persona representant legal de l’entitat, així com la documentació que establix l’article 7 de la referida Orde 2/2022, de la Conselleria d’Hisenda i Model Econòmic. Tant el model de domiciliació bancària com la informació relativa al tràmit no automatitzat poden obtindre’s en l’enllaç següent:

<https://www.gva.es/va/inicio/procedimientos?id_proc=15636>

p) Declaració responsable del compliment de la solvència tècnica que establix l’apartat 1.*b*  de l’article 5 d’este annex de la convocatòria, així com dels requisits i les disposicions que establix el Decret 27/2023 per als servicis d’atenció primària bàsica de caràcter específic que indica l’apartat 2 del mateix article.

q) Declaració responsable en relació amb el pla de formació contínua per a tota la plantilla professional, de caràcter biennal, que preveja com a mínim 60 hores de formació per persona treballadora, d’acord amb el que establix l’article 87.2.*f*  del Decret 27/2023.

r) Declaració responsable de compliment amb la normativa reguladora del Fons Social Europeu Plus (FSE+), apartat G de la sol·licitud.

s) Declaració de cessió i tractament de dades entre les administracions públiques implicades en l’FSE+, per a complir el que preveja la normativa europea aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals (apartat H de la sol·licitud).

t) Pla d’igualtat entre dones i hòmens.

u) Documentació acreditativa dels altres requisits per a tindre en compte en el barem.

La documentació haurà de presentar-se únicament de manera telemàtica. Tots els documents que comporten firma electrònica de la persona que exercisca la representació legal de l’entitat, o amb poder bastant per a fer-ho, hauran d’estar firmats electrònicament, de conformitat amb l’article 14.2 de la Llei 39/2015, d’1 d’octubre, del procediment administratiu comú de les administracions públiques. En cas que no s’observe esta exigència, el document no serà admés i serà necessari fer una nova presentació.

2. Durant la fase d’instrucció, l’Administració haurà d’incorporar d’ofici a l’expedient el certificat o el document acreditatiu de la inscripció de l’entitat titular en el Registre general de titulars d’activitats, de servicis i centres de servicis socials de la Comunitat Valenciana.

CAPÍTOL III

*Ordenació i instrucció del procediment*

*Article 9. Comissió instructora*

1. La instrucció de l’expedient correspondrà a una comissió instructora, els integrants de la qual seran nomenats per la persona titular de la subdirecció general amb competències en matèria d’infància i adolescència:

– La persona titular de la direcció de secció amb competències en el servici objecte de la convocatòria, que actuarà com a president. En cas d’absència, vacant o malaltia, serà substituïda per una altra persona que ocupe una de les direccions de secció de la direcció general competent.

– Dos persones que presten servicis com a personal tècnic de la direcció general amb competències en matèria d’infància i adolescència, una de les quals actuarà com a secretari/ària.

2. La comissió instructora s’encarregarà de verificar la documentació presentada en el procediment i de baremar-la, així com d’avaluar-la tècnicament.

Una vegada revisada la documentació, quan la sol·licitud no reunisca els requisits exigits o no s’adjunte la documentació preceptiva, l’òrgan d’instrucció requerirà a l’entitat sol·licitant, mitjançant la publicació en el *Diari Oficial de la Generalitat Valenciana,*  que, de conformitat amb el que exigix la llei i les seues disposicions de desplegament, esmene la falta o adjunte els documents preceptius, amb la indicació que, si no ho fa en el termini de deu dies hàbils, es considerarà que desistix de la petició, amb una resolució prèvia que caldrà dictar en els termes previstos en la legislació de procediment administratiu comú.

No obstant això, d’acord amb el que establix l’article 33.1 de la Llei 39/2015, d’1 d’octubre, del procediment administratiu comú de les administracions públiques, per raons d’interés públic es podrà reduir a la mitat el termini establit per a l’esmena.

3. Així mateix, la Comissió Instructora farà una relació ordenada de les entitats sol·licitants amb una proposta de puntuació, en aplicació del barem previst en esta convocatòria, per a traslladar-la a la Comissió de Valoració. La proposta de puntuació referida no serà vinculant per a esta comissió.

4. Tota la documentació que emeta la comissió instructora, inclosa la que s’indica en l’apartat anterior, haurà de ser subscrita per la persona que la presidisca i la que actue com a secretària o aquelles que les substituïsquen.

5. La comissió instructora exercirà les seues funcions actuant com a òrgan col·legiat. De cada una de les sessions s’alçarà l’acta corresponent, que firmaran les persones que exercisquen la secretaria i la presidència, una vegada aprovada per totes les persones assistents a cada sessió.

6. La resta de les qüestions relatives al règim de funcionament es regirà pel que preveu la Llei 40/2015, d’1 d’octubre, de règim jurídic del sector públic.

*Article 10. Criteris de selecció i valoració d’entitats i servicis*

La valoració de les sol·licituds s’efectuarà atenent els següents criteris de selecció i valoració d’entitats:

1. Els anys d’experiència acreditada en la prestació de servicis dirigits a infància i adolescència. Este criteri es valorarà amb un màxim de 15 punts, a raó d’un punt per any complet acreditat, a comptar de la inscripció de qualsevol servici dins d’este àmbit funcional.

L’experiència s’acreditarà sobre la base del que establix el punt *n*  de l’article 8 d’este annex.

2. Tindre establida una carta de servicis, en el document que es facilite a les persones usuàries, en la qual caldrà detallar:

– Relació de servicis que s’oferixen (1 punt).

– Compromisos de gestió (1 punt).

– Indicadors detallats per al seu seguiment (1 punt).

– Sistema de gestió de queixes i reclamacions (1 punt).

– Mesures d’esmena àgils en cas d’incompliment (1 punt).

Este criteri es valorarà amb un màxim de 5 punts. Per a valorar este criteri haurà de presentar-se la carta de servici.

3. El treball dut a terme en l’àmbit comunitari i el grau d’inserció de l’entitat en el territori, desplegant programes de col·laboració amb altres centres i servicis socials, culturals, sanitaris i d’ocupació, tant de caràcter públic com privat.

Els programes de col·laboració hauran d’acreditar-se documentalment especificant el nom del programa i una descripció de la seua finalitat, els objectius generals i específics, les persones a les quals va dirigit i el període i el lloc de desplegament del programa, i cada programa de col·laboració pública computarà amb 2 punts, i amb 1 punt els de col·laboració amb entitats privades, fins a un màxim de 10 punts.

Este aspecte s’acreditarà mitjançant un certificat firmat electrònicament per la persona que exercisca la representació legal de l’entitat pública o privada amb la qual es despleguen o s’hagen de desplegar els programes de col·laboració. Així mateix, s’admetrà la firma electrònica de la persona que exercisca la direcció dels centres educatius públics, de les oficines d’ocupació (Espais Labora) o altres recursos de caràcter públic situats en la delimitació territorial del servici objecte d’esta convocatòria. Els certificats que no complisquen els criteris de contingut i firma que indica este punt no es tindran en compte per a valorar-los.

No es computaran com a programes de col·laboració aquells l’objecte dels quals estiga directament relacionat amb les obligacions i les funcions pròpies del servici objecte de la convocatòria, ni la pertinença o l’adhesió a federacions o altres estructures de participació.

4. Les bones pràctiques socials i de gestió de personal, en relació amb les clàusules socials de creació d’ocupació per a persones amb dificultats, especialment establides en l’execució de les prestacions objecte d’acció concertada. Este criteri es valorarà amb un màxim de 20 punts, de la manera següent:

a) Tindre incorporades, temporalment o indefinidament, persones treballadores que estiguen incloses en algun dels col·lectius d’especial atenció, fins a 15 punts:

– Persones jóvens que hagen estat en situació de risc declarada o tutelades per l’entitat pública durant la seua minoria d’edat.

– Dones víctimes de violència de gènere. Esta circumstància es tindrà en compte per a les unitats de convivència en les quals hi haja alguna víctima de violència de gènere acreditada, i no només en els casos de la titular del contracte.

– Víctimes del terrorisme.

– Persones amb diversitat funcional amb un grau de discapacitat igual o superior al 33 %. Esta circumstància es tindrà en compte no només per als titulars del contracte, sinó per a qualsevol membre de la unitat de convivència.

– Unitats de convivència en què totes les persones es troben en situació de desocupació i hagen esgotat les prestacions corresponents.

– Unitats de convivència en les quals alguna persona assumix la pàtria potestat, la tutela o l’acolliment familiar d’una persona menor d’edat.

– Persones en situació de necessitat o en risc d’exclusió, especialment quan tinguen descendents menors d’edat exclusivament a càrrec seu.

|  |  |
| --- | --- |
| *Percentatge* | *Punts* |
| Més del 3 % | 15 |
| Entre el 2 i el 3 % | 10 |
| Entre l’1 i el 2 % | 5 |

Este apartat s’acreditarà mitjançant una declaració responsable que figura en la sol·licitud (apartat F).

b) Tindre visat el Pla d’igualtat de dones i hòmens pel centre directiu de l’Administració de la Generalitat amb competències en matèria de dona, o haver sol·licitat el visat davant d’este òrgan directiu.

Este criteri es valorarà amb fins a 5 punts: 3 punts per la sol·licitud del visat i 5 punts per tindre visat el pla d’igualtat.

Haurà de presentar-se la resolució del visat del pla d’igualtat o el document oficial que acredite la seua sol·licitud.

5. Criteris específics. Contingut tècnic del projecte (40 punts)

a) Disposar d’un protocol de funcionament del servici, fins a 20 punts. Es valoraran especialment els aspectes següents:

*a*.1. Objectiu general i objectius específics del projecte (màxim: 5 punts)

*a*.1.1. L’objectiu general haurà d’expressar el resultat que es desitja aconseguir des d’un punt de vista sistèmic. La seua definició ha de ser realista, precisa i suficient per a justificar la seua realització (1 punt).

*a*.1.2. Els objectius específics han de detallar accions concretes i reals que contribuïsquen a la consecució de l’objectiu principal. El nombre d’objectius específics a desenrotllar en cap cas serà inferior a tres (4 punts).

*a*.2. Criteris i tècniques metodològiques d’intervenció professional (màxim: 5 punts)

*a*.2.1. Metodologia general del programa (2 punts).

*a*.2.2. Metodologia dels objectius específics del programa (3 punts).

*a*.3. Programació i àmbits d’actuació (màxim: 10 punts)

*a*.3.1. La programació reflectirà l’organització de les diferents actuacions a realitzar per a aconseguir els objectius del programa (3 punts):

– Calendarització o cronograma de cada una de les accions concretes a realitzar, en què s’indicarà com a mínim:

– Determinació inici/fi de cada acció (1 punt).

– Establiment de la duració aproximada de cada una de les accions (1 punt).

– Horari de desenrotllament de cada acció (1 punt).

*a*.3.2. Desenrotllament de les actuacions concretes que cal realitzar en cada una de les prestacions que oferix el servici, en atenció al perfil de les persones jóvens usuàries (5 punts).

*a*.3.3. Àmbits d’actuació (2 punts):

– Entorn social i familiar de les persones jóvens (1 punt).

– Treball en xarxa amb altres recursos socials (0,5 punts).

– Coordinació amb les administracions públiques (0,5 punts)

b) Sistema de qualitat del servici. Disposar d’un sistema d’informació, participació i avaluació de les persones professionals (fins a 20 punts):

*b*.1. Mecanismes per a la informació i orientació a les persones usuàries i/o els seus familiars (5 punts). El nombre d’ítems a desenrotllar no haurà de ser inferior a dos.

*b*.2. Mecanismes de participació de les persones usuàries i/o els seus familiars (5 punts). El nombre d’ítems a desenrotllar no haurà de ser inferior a dos.

*b*.3. Mecanismes d’avaluació del funcionament de servicis (5 punts). El nombre d’ítems a desenrotllar no serà inferior a 2 i haurà d’incloure necessàriament una valoració per part de les persones usuàries del servici.

*b*.4. Sistema i indicadors d’avaluació, a través de (5 punts):

– Arreplega de dades estadístiques.

– Anàlisi de l’aprofitament individual de cada persona usuària.

– Anàlisi del funcionament del servici.

6. Servici de formació de l’equip professional del servici, realitzat per personal extern especialitzat, que versaran sobre la matèria objecte del servici (fins a 10 punts):

A més de la formació que siga objecte directe del concert, haurà de realitzar-se formació específica sobre:

– Nocions bàsiques per a la prestació adequada del servici sobre procediment administratiu comú de les administracions públiques.

– Formació en matèria d’estrangeria: normativa i procediment de regularització, protecció internacional, asil i estatut de persones refugiades.

– Formació sobre la prevenció de la violència infantil i la generació d’entorns segurs i protectors.

– Drets de la infància i l’adolescència.

– Altres programes de formació específica en l’àmbit d’actuació del servici.

Es valorarà la formació de l’equip professional en estos programes amb un màxim de 10 punts:

– 80 hores anuals (10 punts).

– 60 hores anuals (5 punts).

La persona representant legal de l’entitat haurà de presentar una declaració responsable, firmada electrònicament, en la qual es faran constar el compromís de l’entitat i el nombre d’hores anuals de formació.

Amb caràcter anual, l’entitat haurà d’acreditar la formació impartida mitjançant un document en el qual se certifique la impartició de cada un dels programes de formació. En este document es farà constar el nom de cada un dels programes, el nom i currículum com a formadora de professionals de la persona que l’impartix, el nombre d’hores i les persones del servici que han assistit. El certificat haurà d’estar firmat electrònicament per la persona representant legal de l’entitat, o la persona amb poder bastant per a fer-ho, i presentar-se en el tràmit telemàtic de justificació del concert social.

La presentació dels documents relatius als criteris de valoració no té caràcter obligatori, per la qual cosa, en cas que no es presenten, no es valoraran.

7. La puntuació mínima per a accedir al règim d’acció concertada s’establix en 50 punts. D’acord amb els criteris de valoració, en els casos en què el nombre de sol·licituds siga superior a les disponibilitats de les prestacions susceptibles de concert, es proposarà el concert del servici a l’entitat que per a cada un dels lots convocats obtinga més puntuació.

En cas d’empat en la puntuació, s’atorgarà preferència a l’entitat que haja obtingut més puntuació en l’apartat 4 d’este article i, en cas que persistisca l’empat, es prendrà com a criteri la data (dia i hora) de presentació de la sol·licitud de concert, i tindrà prioritat la presentada amb més antelació.

|  |  |
| --- | --- |
| *Criteris de valoració* | *Puntuació màxima* |
| 1. Els anys d’experiència acreditada en la prestació de servicis dirigits a la infància i l’adolescència: 1 punt per any complet | 15 punts |
| 2. Carta de servicis  – Relació de servicis que s’oferixen: 1 punt  – Compromisos de gestió: 1 punt  – Indicadors detallats per al seu seguiment: 1 punt  – Sistema de gestió de queixes i reclamacions: 1 punt  – Mesures d’esmena àgils en cas d’incompliment: 1 punt | 5 punts |
| 3. Treball desenrotllat en l’àmbit comunitari i el grau d’inserció de l’entitat en el territori:  – Programes participació pública: 2 punts per cada programa  – Programes participació privada: 1 punt per cada programa | 10 punts |
| 4. Bones pràctiques socials i de gestió de personal:  4.1. Tindre incorporades, temporalment o indefinidament, persones treballadores que estiguen incloses en algun dels col·lectius d’especial atenció: màxim de 15 punts  – Més del 3 %: 15 punts.  – Entre el 2 % i el 3 %: 10 punts.  – Entre l’1 % i el 2 %: 7 punts.  4.2. Tindre visat el Pla d’igualtat de dones i hòmens pel centre directiu de l’Administració de la Generalitat amb competències en matèria de dona, o haver sol·licitat el visat davant d’este òrgan directiu:  – Sol·licitud del visat: 3 punts  – Pla d’igualtat visat: 5 punts | 20 punts |
| 5. Contingut tècnic del projecte:  *a*) Disposar d’un protocol de funcionament del servici, fins a 20 punts. Es valoraran especialment els aspectes següents:  *a*.1. Objectiu general i objectius específics del projecte (màxim: 5 punts):  *a*.1.1. L’objectiu general haurà d’expressar el resultat que es desitja aconseguir des d’un punt de vista sistèmic. La seua definició ha de ser realista, precisa i suficient per a justificar la seua realització: 1 punt.  *a*.1.2. Els objectius específics han de detallar accions concretes i reals que contribuïsquen a aconseguir l’objectiu principal. El nombre d’objectius específics a desenrotllar en cap cas serà inferior a tres: 4 punts.  *a*.2. Criteris i tècniques metodològiques d’intervenció professional (màxim: 5 punts):  *a*.2.1. Metodologia general del programa: 2 punts.  *a*.2.2. Metodologia dels objectius específics del programa: 3 punts.  *a*.3. Programació i àmbits d’actuació (màxim: 10 punts):  *a*.3.1. La programació reflectirà l’organització de les diferents actuacions a realitzar per a aconseguir els objectius del programa (fins a 3 punts):  Calendarització o cronograma de cada una de les accions concretes a realitzar, en què s’indicarà com a mínim:  – Determinació inici/fi de cada acció: 1 punt.  – Establiment de la duració aproximada de cada una de les accions: 1 punt.  – Horari de desenrotllament de cada acció: 1 punt.  *a*.3.2. Desenrotllament de les actuacions concretes a realitzar en cada una de les prestacions que oferix el servici, en atenció al perfil de les persones jóvens usuàries: 5 punts.  *a*.3.3. Àmbits d’actuació (fins a 2 punts):  – Entorn social i familiar de les persones jóvens: 1 punt.  – Treball en xarxa amb altres recursos socials: 0,5 punts.  – Coordinació amb les administracions públiques: 0,5 punts.  *b*) Sistema de qualitat del servici. Disposar d’un sistema d’informació, participació i avaluació de les persones professionals (fins a 20 punts):  *b*.1. Mecanismes per a la informació i l’orientació a les persones usuàries i/o els seus familiars: 5 punts.  *b*.2. Mecanismes de participació de les persones usuàries i/o els seus familiars: 5 punts.  *b*.3. Mecanismes d’avaluació del funcionament de servicis (5 punts). El nombre d’ítems a desenrotllar no serà inferior a 2 i haurà d’incloure necessàriament una valoració per part de les persones usuàries del servici.  *b*.4. Sistema i indicadors d’avaluació, a través de (5 punts):  – Arreplega de dades estadístiques.  – Anàlisi de l’aprofitament individual de cada persona usuària.  – Anàlisi del funcionament del servici. | 40 punts |
| 6. Formació de l’equip professional:  – 80 hores anuals: 10 punts.  – 60 hores anuals: 5 punts. | 10 punts |
| TOTAL | 100 punts |

  

*Article 11. Comissió d’avaluació*

1. Per a l’avaluació del procediment d’acció concertada que establix esta convocatòria, es crea una comissió d’avaluació en la qual es tindrà en compte la presència equilibrada d'homes i dones, i que estarà integrada pels següents membres de la direcció general amb competències en matèria d’infància i adolescència:

a) La persona titular de la direcció de servici competent en la matèria objecte d’esta convocatòria, que exercirà la presidència. En cas d’absència, vacant o malaltia, la substituirà la persona que exercisca alguna de les direccions de servici d’esta direcció general.

b) Vocals:

– Dos persones que exercisquen alguna de les direccions de servici de la direcció general. En cas d’absència, vacant o malaltia, la substituirà una persona de perfil tècnic que designe a este efecte la persona que exercisca la presidència de la comissió.

– Dos persones titulars d’alguna de les direccions de secció de la direcció general.

2. Actuarà com a secretari/ària de la comissió una persona que exercisca una direcció de secció de la direcció general que assistirà a les reunions amb veu, però sense vot.

3. La Comissió d’Avaluació exercirà les seues funcions actuant com a òrgan col·legiat. De cada una de les sessions s’alçarà l’acta corresponent, que firmaran les persones que exercisquen la secretaria i la presidència, una vegada aprovada per tots els membres assistents a cada sessió.

4. La Comissió d’Avaluació serà convocada amb una antelació mínima de 48 hores, i serà necessària, per a la seua constitució vàlida, la presència de la majoria dels membres, i necessàriament de les persones que exercisquen la presidència i la secretaria.

5. Els acords els haurà d’adoptar la majoria de les persones presents.

6. La resta de les qüestions relatives al règim de funcionament es regirà pel que preveu la Llei 40/2015, d’1 d’octubre, de règim jurídic del sector públic.

*Article 12. Proposta de resolució*

1. La comissió d’avaluació serà l’encarregada d’elaborar una relació ordenada de participants en el procediment de selecció que hagen acreditat els requisits exigits, amb la puntuació atorgada en el procediment de selecció, d’acord amb els criteris de valoració que es desenrotllen i es ponderen en esta convocatòria.

2. D’acord amb esta relació, s’elaborarà la proposta de resolució, que haurà de remetre’s al titular de la direcció general amb competències en matèria d’infància i adolescència, en la qual caldrà determinar l’entitat o entitats que, havent obtingut més puntuació per a cada lot, es proposen per a formalitzar l’acord d’acció concertada i el nombre de lots que s’han de concertar amb cada entitat d’iniciativa social, que hauran de quedar a la disposició de la conselleria a partir del moment que s’especifique en la resolució de concessió del concert social.

3. En la mateixa proposta de resolució es deixarà constància dels lots oferits per cada entitat d’iniciativa social sol·licitant sobre els quals corresponga denegar el concert, i caldrà motivar la causa de denegació.

CAPÍTOL IV

*Finalització del procediment de selecció*

*Article 13. Resolució de concessió*

1. La persona titular de la direcció general amb competències en matèria d’infància i adolescència, per delegació de la persona titular de la conselleria, a proposta de la comissió d’avaluació i tenint en compte les disponibilitats pressupostàries existents, resoldrà sobre la concessió o la denegació del concert social en un termini màxim de sis mesos des de la publicació de la convocatòria pública en el *Diari Oficial de la Generalitat Valenciana*.

2. Una vegada transcorregut el termini establit en l’apartat anterior sense que s’haja dictat i publicat la resolució expressa, hauran d’entendre’s desestimades les sol·licituds formulades per les entitats participants en el procediment de concertació, per silenci administratiu, d’acord amb el que establix l’article 25 de la Llei 39/2015, d’1 d’octubre, del procediment administratiu comú de les administracions públiques, sense perjuí que subsistisca l’obligació legal de l’Administració de resoldre expressament.

3. La resolució de concessió especificarà, respecte de les entitats d’iniciativa social que no acrediten el requisit de disposar d’un certificat de qualitat del centre o el servici concertat, la seua obligació de sotmetre’s, en el termini màxim de dos anys a comptar de la data de formalització del concert, a l’avaluació de qualitat del servici i presentar un certificat de qualitat homologat per alguna entitat acreditada en matèria d’avaluació, i l’Administració podrà extingir el concert si no es complix esta obligació en el termini establit, segons el que determina la disposició transitòria quinta del Decret 181/2017.

*Article 14. Efectes del concert*

1. Els efectes econòmics del concert s’iniciaran a partir de la posada a la disposició del servici concertat a la conselleria concertant, que haurà de produir-se en la data indicada en la resolució de concessió.

2. La quantia màxima del concert es determinarà, per a cada lot, prenent en consideració el mòdul econòmic aplicable i el període de prestació del servici.

*Article 15. Publicació de la resolució*

La resolució de concessió i denegació de concerts que es dicte posarà fi al procediment de selecció, i serà objecte de publicació en el *Diari Oficial de la Generalitat Valenciana*, i tindrà l’efecte de la notificació als interessats d’acord amb el que disposa l’article 45 de la Llei 39/2015, d’1 d’octubre, del procediment administratiu comú de les administracions públiques.

*Article 16. Recursos*

La resolució posa fi a la via administrativa i contra esta es podrà interposar un recurs potestatiu de reposició en el termini d’un mes, a comptar de l’endemà de la seua publicació, o bé directament un recurs contenciós administratiu en el termini de dos mesos, a comptar de l’endemà d’esta publicació, de conformitat amb el que disposa l’article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre que es considere pertinent.

CAPÍTOL V

*Formalització dels concerts*

*Article 17. Condicions prèvies a la formalització*

1. Amb caràcter previ a la subscripció del concert social, l’entitat concertant haurà d’aportar:

a) L’últim rebut de l’impost d’activitats econòmiques corresponent al servici o un document que acredite l’exempció.

b) L’últim rebut de pagament de prima d’assegurança i còpia de la pòlissa, que haurà de cobrir els riscos que establix la disposició addicional octava del Decret 181/2017, de 17 de novembre, del Consell, introduïda pel Decret 188/2021, de 26 de novembre, del Consell.

c) Còpia de la pòlissa i de l’últim pagament de prima d’assegurança que cobrisca la responsabilitat civil resultant de les accions del personal del servici i de les persones usuàries.

*Article 18. Formalització del concert social*

1. Els concerts socials producte dels acords d’acció concertada es formalitzaran en un document administratiu d’acord amb el model fixat com a annex III de la convocatòria, dins del termini de trenta dies a comptar de l’endemà de la publicació de la resolució de concessió.

2. En este document de concert hauran de constar de manera expressa els drets i les obligacions de les parts, la tipologia del servici concertat, el règim econòmic, la forma de pagament, la duració, la possibilitat de pròrrogues i les causes d’extinció d’este.

Així mateix, haurà de deixar constància del requisit de certificació de qualitat, en els termes que preveu la disposició transitòria quinta del Decret 181/2017.

3. El concert social serà subscrit, en representació de l’administració concertant, per la persona titular de la direcció general amb competències en matèria d’infància i adolescència, com a òrgan facultat per a resoldre el procediment de concertació.

Una vegada formalitzat, s’anotaran d’ofici en la secció corresponent del Registre general de titulars d’activitats, de servicis i centres de servicis socials de la Comunitat Valenciana.

4. El document administratiu en què es formalitze el concert social podrà elevar-se a escriptura pública quan ho sol·licite el titular del servici; en este cas, els gastos derivats del seu atorgament seran a càrrec de l’entitat adjudicatària del servici.

**TÍTOL III**

**Finançament de l’acció concertada**

*Article 19. Mòduls econòmics. Càlcul de l’import de l’anualitat del concert social*

El finançament dels servicis concertats per la Generalitat a què es referix esta convocatòria s’efectuarà d’acord amb els mòduls econòmics fixats per a cada lot en l’annex II de condicions tècniques de la resolució de convocatòria.

Les obligacions socials i laborals respecte del personal del servici corresponen exclusivament a l’entitat que subscriga l’acord d’acció concertada. No obstant això, la conselleria amb competències en matèria d’infància i adolescència podrà exigir tots els documents que necessite per a verificar el compliment de la normativa vigent en matèria laboral.

Així mateix, les indemnitzacions legals per despatxament del personal directament lligat al servici concertat que tinguen origen en la decisió de l’Administració pública de rescindir la prestació del servici, la responsabilitat del qual siga aliena als titulars de les entitats concertades, seran assumides per estes, i es podrà rescabalar el perjuí econòmic causat en el cas de ser una decisió unilateral de l’Administració pública i aliena a les entitats, sempre que estes, en la seua condició d’ocupadores, hagen complit els requisits exigits per la normativa vigent per al despatxament per causes objectives.

En tot cas, les conseqüències econòmiques del despatxament qualificat com a improcedent les rescabalaran les entitats concertades.

*Article 20. Justificació de la prestació del servici*

1. Les entitats firmants dels concerts estaran obligades a justificar la prestació del servici i el compliment de les obligacions derivades del concert per al seu abonament.

2. A este efecte, hauran de presentar la documentació que exigix l’annex II, de condicions tècniques, en les direccions territorials de la Vicepresidència i Conselleria de Servicis Socials, Igualtat i Vivenda, amb caràcter mensual; la documentació justificativa haurà de remetre’s en els cinc primers dies del mes següent.

La documentació justificativa de la prestació del servici haurà de presentar-se únicament per via telemàtica, i haurà d’estar firmada per la persona representant legal de l’entitat o amb poder bastant per a fer-ho. Si no es complixen estos requisits, no es tramitarà el pagament fins que la documentació es presente degudament.

*Article 21. Pagament del cost del concert social*

1. Amb caràcter general, el pagament del concert s’haurà de fer amb justificació prèvia per part de l’entitat concertada de la realització del servici. A este efecte, la conselleria competent en matèria de servicis socials haurà de tramitar mensualment la proposta de pagament del cost del concert social per lot concertat, d’acord amb els mòduls econòmics fixats en l’Annex II de condicions tècniques de la convocatòria i el corresponent document de formalització.

2. A l’efecte de l’abonament de les quantitats corresponents als servicis concertats, l’entitat haurà de presentar mensualment, per via telemàtica, la relació de les persones que hagen rebut el servici i les comunicacions d’altes i cessaments, i resoldre qualsevol incidència o petició d’informe suplementari que puga sol·licitar l’Administració. El document haurà d’estar firmat electrònicament per la persona representant legal de l’entitat o amb poder bastant per a això.

3. L’abonament del cost del concert s’efectuarà, mitjançant transferència bancària, al compte específic per a concerts socials designat per l’entitat corresponent.

4. No obstant això, quan així ho preveja la Llei de pressupostos de la Generalitat de l’exercici al qual corresponga el gasto i en el document de formalització del concert, el pagament corresponent a la mensualitat de desembre es lliurarà de manera anticipada amb una estimació de l’import, calculada a partir dels mòduls aplicables, sense perjuí de la regularització corresponent, que s’efectuarà en tot cas abans del 31 de gener de l’exercici següent, que implicarà l’exigència, si és el cas, de reintegrament de l’import indegudament percebut.

*Article 22. Comprovació i control del gasto*

1. Les direccions territorials competents en matèria d’infància i adolescència comprovaran que les dades aportades per les entitats en la documentació justificativa es corresponen amb les dades de què disposa la direcció territorial respecte del número d’expedient, la data d’alta, la data de cessament en el servici, el nombre total de persones ateses, etc., i si hi ha alguna incidència o reclamació relativa a l’atenció a les persones usuàries amb la finalitat de prestar la conformitat, si és el cas, a la documentació presentada.

En cap cas es tramitarà el pagament si les dades facilitades per les entitats no coincidixen amb les dades de les quals disposen les direccions territorials i no ho han esmenat les entitats.

2. L’entitat concertada haurà de remetre per via telemàtica, abans del 31 de gener de l’exercici següent, a la direcció territorial i a la direcció general competent en matèria d’infància i adolescència, una memòria de les actuacions realitzades i el compliment de les condicions, d’acord amb els punts establits en l’annex tècnic d’esta convocatòria, en la qual s’inclourà la memòria econòmica del servici; en la memòria econòmica hauran de fer-se constar tots els gastos vinculats a la prestació del servici, detallats per conceptes.

L’entitat estarà obligada a conservar les factures i els documents justificatius dels gastos, per un període de cinc anys, per al seu control econòmic i financer.

*Article 23. Compensació i reintegrament de quantitats rebudes indegudament*

L’entitat concertada tindrà l’obligació de reembossar qualsevol compensació excessiva rebuda. El càlcul de la compensació econòmica es determinarà mitjançant la memòria econòmica que l’entitat ha de presentar com a justificació de l’acció concertada.

La percepció indeguda per part de l’entitat titular del servici a les persones ateses per a realitzar activitats complementàries, quan no hagen sigut autoritzades per l’Administració, comporta l’obligació de reintegrar eixes quantitats, incrementades, si és el cas, amb l’interés legal si hi ha demora en la devolució, sense perjuí de les mesures de sanció i possible causa de resolució i extinció del concert, d’acord amb el que preveu l’article 29 del Decret 181/2017.

L’Administració, comprovades les dades econòmiques presentades en la memòria econòmica, determinarà, si és el cas, la quantia de reembossament que haurà de realitzar l’entitat.

*Article 24. Inspecció i control*

1. Sense perjuí del que disposa l’article anterior, els servicis concertats queden subjectes al control de caràcter financer, i a les funcions inspectores i sancionadores de l’Administració de la Generalitat i dels servicis competents en la matèria, d’acord amb la legislació vigent.

**TÍTOL IV**

**Execució dels concerts**

*Article 25. Obligacions de l’administració concertant*

Constituïxen obligacions de la Vicepresidència i Conselleria de Servicis Socials, Igualtat i Vivenda, com a administració concertant, les següents:

a) Proposar mensualment el pagament de l’import del concert a l’entitat titular del servici concertat, conformement al mòdul econòmic fixat en l’annex tècnic i en el document de formalització del concert social.

b) Resoldre, mitjançant un acte administratiu exprés, les altes, les baixes, els trasllats, o una altra circumstància susceptible de resolució respecte de les persones usuàries del servici.

c) Facilitar a l’entitat tota la informació de què dispose de les persones usuàries en el moment d’accés al servici i que resulte necessària per a la seua prestació, sense perjuí que l’entitat actualitze la seua informació com a resultat de la prestació del servici.

Per a això, en els casos que calga, s’establirà la coordinació oportuna mitjançant sessions de derivació, a fi d’especificar i consensuar els objectius que es busquen, el termini previsible d’atenció i els mecanismes de seguiment, control i avaluació.

d) Comunicar a l’entitat concertada, amb antelació suficient, qualsevol circumstància que afecte les condicions del concert subscrit.

e) Dictar les directrius tècniques i les instruccions necessàries per a dur a terme l’activitat, assegurar la qualitat del servici i que es proporcione a les persones menors d’edat el recurs més ajustat a la seua situació i circumstàncies personals, dins d’un entorn social adequat.

*Article 26. Obligacions de les entitats titulars del servici concertat*

1. Sense perjuí de les obligacions establides en les normes aplicables, són obligacions específiques de les entitats titulars del servici concertat, a conseqüència de l’acord d’acció concertada i la formalització del concert, les següents:

a) Posar a la disposició de la Generalitat el servici previst en el concert, així com admetre totes les persones usuàries que li designen els òrgans competents en la matèria d’acord amb els requisits tècnics.

b) Mantindre els requisits i les ràtios de personal segons es determina en la tipologia del recurs i en l’annex tècnic, durant el període de vigència del concert.

c) Prestar el servici gratuïtament a les persones usuàries, de manera que no pot percebre una quantitat que, directament o indirectament, supose una contrapartida econòmica pels servicis objecte del concert.

d) Fer constar en la seua documentació i en la seua publicitat, juntament amb la denominació de l’entitat i del servici, la condició de servici concertat integrat en el Sistema Públic Valencià de Servicis Socials, en el termini màxim de quinze dies des de la formalització del concert social.

Igualment, s’haurà de fer constar esta condició en la retolació i la publicitat exterior de la seu en què presta el servici.

e) Utilitzar els logotips oficials del Fons Social Europeu Plus (FSE+), juntament amb el text “Cofinançat per la Unió Europea – Fons Social Europeu Plus”, i per a fer-ho hauran d’accedir al següent enllaç web:

[e71e0d7c-365e-e239-57e7-94f1c6e9a1a6](https://hisenda.gva.es/documents/37505797/854640124/Manual+Pr%C3%A0ctic+de+Comunicaci%C3%B3+i+Visibilitat+dels+Programes+Comunitat+Valenciana+FEDER+i+FSE%2B+2021-2027.pdf/e71e0d7c-365e-e239-57e7-94f1c6e9a1a6?t=8969883583050)

Quan es mostre en associació amb un altre logotip, l’emblema de la Unió Europea haurà de mostrar-se almenys de manera tan prominent i visible com els altres logotips. L’emblema ha de romandre diferent i separat i no pot modificar-se afegint altres marques visuals o text. A banda de l’emblema, no podrà utilitzar-se cap altra identitat visual o logotip per a destacar el suport de la UE.

f) Acceptar la cessió de les dades entre les administracions públiques implicades en la gestió del Fons Social Europeu Plus (FSE+) per a complir el que preveu la normativa europea aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals.

Esta obligació hauran de complir-la també les entitats o les empreses que, si és el cas, es contracten per a les activitats de caràcter accessori establides en l’article 29, Contractació d’activitats accessòries amb tercers, de l’annex I d’esta convocatòria.

g) Garantir el compliment de la normativa relativa al Fons Social Europeu Plus (FSE+) que puga afectar l’àmbit objecte de gestió.

h) Complir en tot moment les condicions tècniques a les quals se subjecta el concert i mantindre la vigència del certificat de qualitat.

i) Adoptar les mesures adequades per a establir un sistema intern àgil de recepció, seguiment i resolució de les queixes i les reclamacions que puguen presentar les persones usuàries.

j) Complir i seguir les instruccions i les directrius tècniques que formulen els òrgans competents de la conselleria per a dur a terme l’activitat, i garantir la prestació adequada del servici.

k) Disposar d’un òrgan de participació i mantindre un règim de funcionament amb participació i representació de l’entitat, de la plantilla professional i de les persones usuàries o els seus representants legals, conformement a les indicacions que establix l’annex V del Decret 27/2023.

l) Presentar una memòria justificativa de les accions, les actuacions i el compliment de les condicions que s’establixen en el concert social, en la qual s’inclourà el resum econòmic de cada exercici.

m) Presentar un informe d’auditoria externa dels seus comptes en què conste l’aplicació del finançament rebut per part de l’entitat en concepte d’abonament de l’acord d’acció concertada.

n) Els servicis i els centres de servicis socials de les entitats d’iniciativa social hauran d’obtindre, així mateix, l’acreditació per a accedir al règim de concerts, i amb això al Sistema Públic Valencià de Servicis Socials, d’acord amb la normativa que desenrotlla l’acció concertada per a la prestació de servicis socials per entitats d’iniciativa social.

2. També són obligacions de les entitats titulars del servici concertat les següents:

a) Tindre almenys la mitat del personal d’atenció directa de la plantilla del servici amb una relació contractual de caràcter indefinit.

b) Complir la legislació laboral vigent i les obligacions que comporta el conveni col·lectiu que siga aplicable.

c) Comunicar a l’administració concertant, amb antelació suficient, qualsevol modificació substancial o circumstància que afecte el servici concertat, inclòs el canvi de seu o domicili en què es preste el servici.

d) Conservar les nòmines, les factures i els documents comptables de valor probatori equivalent durant un període de cinc anys.

3. Com a condicions tècniques obligatòries, l’entitat concertant haurà de:

a) En relació amb el que disposa l’article 11.2 del Decret 181/2017, modificat pel Decret 188/2021, per a formalitzar el concert social, l’entitat concertant subscriurà les següents pòlisses d’assegurança en els termes que establix la disposició addicional quarta:

1. Subscriure una pòlissa d’assegurança de responsabilitat civil que cobrisca els danys a tercers per les accions del personal i de les persones usuàries del servici concertat, amb una cobertura màxima per sinistre de 30.050,61 euros i de 150.000 euros per anualitat.

2. Assegurança col·lectiva d’accidents que s’estenga al personal de l’entitat concertant en el desenrotllament de la seua comesa com a personal empleat del servici concertat, que preveja els riscos següents:

– Defunció, amb una cobertura mínima de 30.000 euros.

– Incapacitat permanent, siga parcial o absoluta, amb una cobertura mínima de 60.000 euros per sinistre i de 120.000 euros per any d’assegurança.

– Assistència sanitària i/o farmacèutica en cas d’accident patit pels assegurats i assegurades, i sense més exclusions que les previstes legalment i les previstes comunament per les companyies asseguradores.

Per a tindre la condició d’assegurat, serà suficient que la persona forme part dels col·lectius referits, per la qual cosa a efectes contractuals la condició d’assegurat haurà d’obtindre’s des del mateix moment en què es produïsca la pertinença. En el cas de persones menors d’edat, per a obtindre la condició d’assegurat serà preceptiva l’autorització per escrit dels seus representants legals.

El registre de persones usuàries del servici concertat i el del personal empleat de l’entitat quedarà a la disposició de l’entitat asseguradora per a realitzar qualsevol comprovació.

Si una mateixa entitat resulta adjudicatària de més d’un lot i la pòlissa d’assegurança és única per a esta entitat, haurà de presentar el rebut de pagament de prima d’assegurança desglossat en el qual conste que la cobertura abasta els diferents lots concertats, amb la indicació del domicili i el nom de cada un.

b) Dur a terme les actuacions de control i seguiment de les actuacions concertades que estipula l’article 28 d’esta disposició, amb la finalitat de garantir en tot moment la qualitat del servici.

c) Adoptar totes les mesures necessàries per a complir les obligacions de protecció de dades de les persones usuàries i per a garantir el deure de reserva del seu personal, d’acord amb el que preveu l’article 13.3 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d’enjudiciament civil, així com el que preveu la disposició addicional onzena del Decret 181/2017, de 17 de novembre, afegida pel Decret 188/2021.

d) Comunicar immediatament, en el termini màxim de 24 hores, per qualsevol mitjà escrit o telemàtic, qualsevol incidència greu esdevinguda durant l’estada de la persona en el servici, i serà l’òrgan competent de l’administració concertant la secció corresponent de la direcció territorial.

e) Dins dels deu primers dies següents a la resolució de concessió del concert, l’entitat haurà de remetre a la direcció general amb competències en matèria d’infància i adolescència una còpia dels contractes del personal adscrit al servici i dels documents que acrediten el compliment dels requisits de titulació, formació específica i experiència del personal tècnic que s’establixen en l’annex de condicions tècniques.

En els contractes haurà de fer-se constar el domicili del lloc de treball, la figura professional i l’horari de la jornada laboral, que haurà d’estar comprés en l’horari de funcionament del servici.

La plantilla professional haurà d’estar contractada des de la data d’inici del concert social indicada en la resolució de concessió i en el document de formalització.

3. Igualment, les entitats estan obligades a complir la legislació laboral vigent i les obligacions que comporta el conveni col·lectiu sectorial aplicable vigent, així com els acords salarials que puguen produir-se amb posterioritat a la publicació d’esta convocatòria.

4. Així mateix, estan obligades a facilitar la funció inspectora per part dels servicis d’inspecció de servicis socials i assumir les actuacions de control financer que corresponguen a la Intervenció General de la Generalitat Valenciana.

*Article 27. Informe d’auditoria externa*

1. D’acord amb el que establix l’apartat *j* de l’article 11.1 del Decret 181/2017, incorporat pel Decret 188/2021, les entitats titulars de servicis concertats hauran de presentar davant de la direcció general amb competències en matèria d’infància i adolescència un informe d’auditoria externa dels seus comptes, realitzada per un auditor o firma d’auditoria inscrita en el Registre oficial d’auditors de comptes (ROAC), que haurà de comprovar que els imports percebuts per l’entitat concertada s’han dedicat exclusivament a sufragar els gastos justificables suportats pel servici concertat.

A aquest efecte, la direcció general amb competències en matèria d'infància i adolescència podrà dictar les corresponents instruccions.

2. L’auditoria externa haurà de realitzar-se per períodes anuals durant tota la vigència del concert social, i es referirà a tot el període indicat. L’informe haurà de presentar-se davant de la direcció general amb competències en matèria d’infància i adolescència en el termini màxim de 3 mesos, des que sorgix l’obligació. Si l’últim període de vigència no és d’una anualitat completa, l’auditoria externa es realitzarà pels mesos de vigència del concert corresponents a eixa anualitat.

*Article 28. Qualitat dels servicis: actuacions de control i seguiment*

1. En virtut de l’acord d’acció concertada, amb la finalitat de garantir en tot moment l’atenció i la qualitat del servici durant el període d’execució del concert, caldrà:

a) Que s’elabore un itinerari personalitzat d’inserció de cada persona usuària (IPE), de conformitat amb el que establix en l’annex de condicions tècniques.

b) Que el servici dispose d’un sistema d’obtenció periòdica de la satisfacció de les persones usuàries respecte de l’atenció rebuda.

c) Que hi haja una avaluació dels resultats i servicis prestats.

2. Per a això, s’establixen com a obligacions i exigències a les entitats titulars dels servicis concertats les actuacions següents:

a) Elaborar, en el termini d’un mes des de l’accés al servici, un itinerari d’inserció individualitzat i de seguiment de les persones usuàries, d’acord amb el que establix l’annex de condicions tècniques. Este itinerari s’haurà de consensuar amb les persones usuàries o el seu representant legal.

b) Disposar d’un sistema d’obtenció periòdica del nivell de satisfacció de les persones usuàries.

c) Al final de cada exercici, l’entitat haurà de formalitzar la memòria justificativa de l’actuació duta a terme referida en l’apartat 2 de l’article 22 d’esta convocatòria.

*Article 29. Contractació d’activitats accessòries amb tercers*

1. S’establixen com a activitats que, pel seu caràcter accessori, poden contractar-se amb tercers:

a) Servici de manutenció, transport, neteja o consideració anàloga.

b) Les activitats que corresponguen a la prestació de servicis professionals que no requerisquen exclusivitat o que tinguen naturalesa de servicis generals i que siguen necessaris per a cobrir les necessitats d’atenció integral o execució del servici.

En cap cas podran subcontractar-se les activitats que s’especifiquen com d’execució directa en l’annex de condicions tècniques corresponent.

2. Quan estes activitats accessòries ja s’estiguen realitzant amb tercers abans de l’inici del procediment de concertació, l’entitat haurà de posar-ho de manifest en este procediment, i facilitar la informació en la memòria tècnica de funcionament del servici.

3. L’entitat concertada podrà contractar amb tercers un percentatge màxim del 15 % de l’import total del cost del concert. En este percentatge, sempre quedaran exclosos els gastos necessaris en matèria de subministraments, costos de servicis d’aigua, telèfon, calefacció i altres consumibles.

4. Els contractistes quedaran obligats únicament davant de l’entitat titular del servici concertat, que assumirà la responsabilitat total de l’execució i de la prestació del servici davant de l’Administració.

5. A l’efecte del que preveu l’apartat anterior, l’entitat titular del servici concertat serà la responsable que en l’execució de l’activitat accessòria contractada amb tercers es respecten els límits que s’establisquen en la normativa relativa als concerts socials quant a la naturalesa i la quantia màxima, i els contractistes estaran subjectes igualment al deure de col·laboració que preveu l’apartat següent.

6. En tot moment, durant el període de vigència del concert, l’Administració podrà requerir la informació econòmica, financera, laboral o de qualsevol classe justificativa d’estes contractacions d’activitats accessòria, amb la finalitat de garantir que no se supera el percentatge màxim que establix l’apartat 3 d’este article.

*Article 30. Resolució de conflictes*

1. Les qüestions litigioses derivades de l’aplicació del règim d’acció concertada i, en concret, de les obligacions assenyalades al titular dels servicis concertats, seran resoltes per l’administració competent sense perjuí que, una vegada esgotada la via administrativa, puguen sotmetre’s a la jurisdicció contenciosa administrativa.

2. A l’efecte del que disposa l’apartat anterior, la persona titular de la direcció general amb competències en matèria d’infància i adolescència és la que té atribuïda les competències per a interpretar el concert i resoldre els dubtes que oferisca el seu compliment, així com acordar la seua resolució i determinar els efectes d’esta.

3. Contra els actes que dicte este òrgan durant l’execució del concert, que no posen fi a la via administrativa, podrà interposar-se el recurs d’alçada davant de l’òrgan superior jeràrquic del que els haja dictat, d’acord amb el que disposen els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

*Article 31. Inspecció i control ordinari*

1. La Vicepresidència i Conselleria de Servicis Socials, Igualtat i Vivenda podrà inspeccionar els servicis concertats quan ho considere convenient, per a comprovar el bon funcionament de les instal·lacions i del servici.

2. Les direccions territorials de la conselleria competent efectuaran el seguiment ordinari del compliment de les obligacions derivades del concert.

**TÍTOL V**

**Concertació de servicis addicionals i modificació i revisió dels concerts**

*Article 32. Concertació de servicis addicionals*

Les entitats d’iniciativa social que es troben en alguna de les situacions descrites en l’article 37 del Decret 181/2017 podran sol·licitar, durant el primer semestre de cada any natural, la concertació de servicis compresos en l’objecte d’esta convocatòria, durant el termini de vigència d’esta. Els terminis, els procediments i les condicions per a formular i resoldre estes sol·licituds seran els que establix el títol VIII del Decret 181/2017, i, subsidiàriament, els que arreplega este annex.

Estos acords d’acció concertada se sotmetran a les condicions corresponents a esta convocatòria pública i la seua duració no podrà prolongar-se més enllà de la vigència de la resta de concerts subscrits a l’empara d’esta, incloent les pròrrogues.

*Article 33. Modificació dels concerts*

1. Els concerts acordats a l’empara d’esta convocatòria seran modificables d’acord amb el que disposen els articles 31 i 32 del Decret 181/2017.

2. La direcció general amb competències en matèria d’infància i adolescència determinarà si la demanda social justifica l’increment o la reducció del nombre de prestacions atenent, entre altres paràmetres, l’existència de llista d’espera o a la discrepància entre les prestacions previstes i les efectivament requerides, a la vista de la documentació justificativa.

*Article 34. Revisió i modificació de les condicions tècniques i econòmiques*

1. La revisió i la modificació de les condicions tècniques i econòmiques dels concerts s’ajustarà al que disposa l’article 33 del Decret 181/2017.

2. La revisió dels mòduls econòmics requerirà un estudi previ de la direcció general competent en matèria d’infància i adolescència que determine que els costos variables, fixos i permanents de la prestació del servici són inferiors o superiors a les contraprestacions econòmiques rebudes.

Els mòduls es fixaran en una quantia que, dins de les disponibilitats pressupostàries, permeta restablir l’equilibri entre costos i contraprestacions.

ANNEX II

*Condicions tècniques*

SERVICI DE SUPORT A L’EMANCIPACIÓ I AUTONOMIA PERSONAL (OFICINA MENTORA)

1. *Definició i objecte*

El Servei de Suport a l’Emancipació i Autonomia Personal (Oficina Mentora) es definix com el recurs destinat a coordinar i impulsar el procés de suport i orientació en el període de transició a la vida independent i autònoma de la població jove que, per la seua situació de vulnerabilitat o per trobar-se en risc d’exclusió social, requerix una atenció especialitzada d’acompanyament i seguiment.

Entendrem per“persona jove extutelada” aquella que s’haja trobat en situació de guarda o tutela administrativa en el moment d’aconseguir la majoria d’edat.

L’Oficina Mentora és un servici sense programa d’allotjament incorporat per a adolescents i jóvens que requerisquen orientació i acompanyament per a l’adquisició de la seua autonomia personal i/o inclusió social i laboral, que forma part de la Xarxa d’Emancipació de la Comunitat Valenciana i que disposa d’un procés d’atenció personalitzada adaptada a les necessitats de cada cas concret.

Este recurs atendrà persones jóvens entre 16 i 25 anys, amb caràcter ambulatori, d’acord amb les premisses que arrepleguen els apartats següents.

Les oficines Mentora hauran d’atendre les persones jóvens que presenten les característiques següents:

– Persones jóvens entre 18 i 23 anys que es trobaven en situació de guarda o tutela administrativa en el moment en què van arribar a la majoria d’edat.

– Adolescents a partir de 16 anys en situació de guarda o tutela administrativa subjectes a mesures d’acolliment familiar o residencial, quan el seu pla de protecció incloga com a objectiu la preparació per a la vida independent.

– Persones adolescents i jóvens de 16 a 23 anys que estiguen complint una mesura judicial de règim obert o en el segon període de llibertat vigilada d’una mesura d’internament, quan el programa individualitzat d’execució de la mesura incloga com a objectiu la preparació per a la vida independent.

– Persones jóvens entre 16 i 25 anys que requerisquen orientació i acompanyament per a la seua autonomia personal i inclusió sociolaboral.

És objecte específic d’esta convocatòria:

– 5 lots d’Oficina Mentora a la província d’Alacant:

Lot I. Alacant I

Lot II. Elx

Lot III. Torrevieja

Lot IV. Alacant II

Lot V. Barris zona nord d’Alacant

– 2 lots d’Oficina Mentora a la província de Castelló:

Lot VI. Castelló de la Plana

Lot VII. Vinaròs

– 6 lots d’oficines Mentora a la província de València:

– Lot VIII. Gandia

– Lot IX. Paterna

– Lot X. Torrent

– Lot XI. València I

– Lot XII. València II

– Lot XIII. València III

Les entitats participants poden presentar-se a un o diversos lots dels descrits anteriorment, d’acord amb les indicacions que establix l’article 7.3 de la convocatòria del concert social.

La puntuació mínima per a accedir al règim d’acció concertada s’establix en 50 punts. D’acord amb els criteris de valoració, en cas que el nombre de sol·licituds siga superior a les disponibilitats de les prestacions susceptibles de concert, s’establirà la corresponent proposta de concert amb les entitats i els servicis que resulten amb més puntuació, fins a cobrir l’import de la consignació pressupostària existent.

No obstant això, en cas que es produïsca un empat de puntuació, s’atorgarà preferència a l’entitat que haja obtingut més puntuació en l’apartat 4 de l’article 10 de la Resolució de convocatòria d’acció concertada i, en cas que persistisca l’empat, es prendrà com a criteri de desempat la data (dia i hora) de la presentació de la sol·licitud, i tindrà prioritat la presentada amb més antelació.

*2. Prestacions*

Les oficines Mentora formen part de la Xarxa d’Emancipació i, per tant, donaran suport a les llars i les residències de protecció de la Comunitat Valenciana, oferint atenció, orientació i coordinació per a facilitar el procés cap a l’autonomia personal de les persones adolescents i jóvens amb mesures de protecció a través del seguiment professional i individualitzat, i permetran de manera progressiva la seua vida independent i inclusió laboral, social, i comunitària, sense perjuí de les funcions i les obligacions inherents als recursos de protecció.

Així mateix, les oficines Mentora hauran d’atendre les persones jóvens que, per la seua situació d’especial vulnerabilitat o per trobar-se en risc d’exclusió social, requerisquen orientació i acompanyament per a adquirir la seua autonomia personal i/o inclusió social i laboral.

En compliment del que establix l’annex II del Decret 27/2023, de 10 de març, del Consell, pel qual es regulen la tipologia i el funcionament dels centres, els servicis i els programes de servicis socials, i la seua ordenació dins de l’estructura funcional, territorial i competencial del Sistema Públic Valencià de Servicis Socials, d’ara en avant Decret 27/2023, estos servicis hauran d’abastar sobretot els aspectes següents en l’atenció directa de caràcter individual i grupal:

– Atenció jurídica i administrativa: assessorament i acompanyament en qüestions legals i de gestió administrativa.

– Suport psicològic: entrenament en habilitats socials, suport emocional, informació i prevenció del consum abusiu de substàncies addictives.

– Inserció sociolaboral: assessorament i acompanyament en els processos de capacitació laboral i busca d’ocupació. Desenrotllament d’hàbits laborals i d’administració, i inserció en programes formatius ocupacionals.

– Seguiment socioeducatiu: foment de la inclusió social i la plena participació en la comunitat, en coordinació amb els servicis socials d’atenció primària de caràcter bàsic.

– Atenció a la diversitat familiar i sexual: orientada a facilitar informació sobre diversitat sexual, familiar, de gènere i de caràcter sexual, i prevenció de la violència de gènere i masclista i delictes d’odi.

– Suport pedagògic: aprenentatge de les habilitats necessàries per a aconseguir un nivell d’autonomia adequat que facilite la integració de la persona jove (resolució de problemes, presa de decisions, capacitat d’esforç, atenció sostinguda, hàbits de treball, locus de control intern). Detecció i intervenció en les diverses dificultats d’aprenentatge que puga tindre la persona jove, acompanyament emocional, informació i orientació formativa-laboral atenent les seues necessitats educatives i tenint en compte una transició progressiva a l’emancipació.

En el marc de les prestacions pròpies del servici, l’entitat concertant haurà de desplegar els següents programes d’intervenció:

– Programa d’inserció social, orientat a millorar les competències personals i laborals de les persones usuàries, prestant atenció especial a les dificultats o els desajustaments que puguen presentar i la generació d’itineraris d’inserció laboral, a fi d’optimitzar les seues condicions d’ocupabilitat.

– Programa de prevenció i detecció de situacions de violència de gènere i masclista, que incorpore informació relativa a esta problemàtica, les seues manifestacions i conseqüències, els factors de protecció i les noves masculinitats, entre altres qüestions.

– Programa informatiu, preventiu i de detecció del consum de substàncies addictives que incloga, així mateix, informació relativa a l’addicció al joc.

– Programa de bones pràctiques en l’ús de les tecnologies de la informació i de la comunicació, que incloga informació relativa al ciberassetjament.

– Programa de projecte migratori, que incloga actuacions orientades a facilitar la plena inclusió i inserció social i laboral de les persones jóvens estrangeres que migren soles i no tenen referents familiars.

– Programa d’entrenament en habilitats socials, que inclourà el desenrotllament de competències personals per a la vida autònoma, emancipada i independent, així com habilitats per a la resolució de conflictes, l’assertivitat i l’autocontrol.

– Programa d’educació integral en sexualitat, entés com un currículum relatiu als aspectes cognitius, emocionals, físics i socials de la sexualitat, i orientat a l’adquisició de coneixements, habilitats, actituds i valors, que haurà de tindre en compte, en tot cas, el fet de la diversitat funcional o la discapacitat i la diversitat sexual i de gènere.

– Programa d’educació en la diversitat sexual, de gènere i familiar, orientat al foment dels valors d’acceptació i respecte a la diversitat, mitjançant la visibilització i la sensibilització de la diversitat sexual, els diferents models de família, les diferents maneres d’expressar el gènere, les noves masculinitats, les noves maneres d’entendre i expressar la feminitat i la valoració de la diferència i la singularitat de les persones.

*3. Personal*

En les oficines Mentora s’haurà de disposar en tot moment del personal i dels servicis adequats per a prestar l’atenció tècnica a les persones jóvens usuàries i garantir la seua assistència i atenció, així com la seua protecció i seguretat.

L’equip professional haurà d’estar degudament qualificatper a l’acompliment de les seues funcions i disposar de la titulació que exigix cada categoria professional.

Este servici disposarà de diferents figures professionals que respondran tant a les característiques del servici com a les necessitats individuals (socials, psicològiques, jurídiques i documentals i laborals) de les persones ateses, per tal de garantir l’eficàcia i l’eficiència del procés d’emancipació.

Les obligacions socials i laborals respecte del personal corresponen exclusivament a l’entitat que subscriga l’acord d’acció concertada, i la Vicepresidència i Conselleria de Servicis Socials, Igualtat i Vivenda serà aliena a estes relacions laborals. No obstant això, esta conselleria podrà exigir a l’entitat tots els documents que necessite per a verificar el compliment de la legislació vigent.

Cada una de les oficines Mentora comptarà, com a mínim, amb el personal que figura en la taula següent, i que haurà d’abastar les prestacions que s’indiquen en esta per a cada figura professional:

|  |  |
| --- | --- |
| 1 lletrat/ada | – Atenció jurídica i administrativa |
| 1,50 psicòleg/psicòloga | – Suport psicològic  – Suport pedagògic  – Atenció a la diversitat familiar i sexual |
| 1 treballador/a social | – Inserció sociolaboral  – Seguiment socioeducatiu  – Atenció a la diversitat familiar i sexual |
| 1 integrador/a social | – Inserció sociolaboral  – Seguiment socioeducatiu  – Atenció a la diversitat familiar i sexual |
| 1 auxiliar administratiu/iva | – Tasques pròpies de gestió administrativa del servici |

  

La figura d’integració social serà coberta per professionals amb titulació tècnica superior de la família de formació professional corresponent a Servicis Socioculturals i a la Comunitat, amb formació específica en matèria d’inserció laboral.

La figura professional de treballador/a social assumirà les tasques de coordinació, a la qual s’aplicarà el mòdul econòmic establit per a esta figura.

En els casos de baixa laboral del personal, així com en els períodes reglamentaris de vacacions, caldrà garantir la cobertura adequada del servici en tot moment.

Consideracions per a la plantilla de l’Oficina Mentora:

– La plantilla professional del servici no podrà ser objecte de subcontractació, en cap cas.

– Tampoc podran ser objecte de contractació les persones que no disposen de la titulació requerida, fins i tot si compten amb una homologació professional o homologació professional provisional/limitada.

– Per a la contractació de la plantilla professional del servici s’exigirà que almenys una tercera part del personal d’atenció directa tinga una experiència mínima acreditada en el sector d’infància i adolescència de dos anys, i 20 hores de formació específica sobre infància, joventut, inserció laboral, social, intervenció familiar i social; la formació haurà de ser impartida o homologada per una universitat o per algun organisme públic amb competències en matèria de servicis socials, infància, adolescència i joventut.

En cas que no compte amb experiència laboral prèvia, s’haurà d’acreditar la formació específica en matèria d’infància, joventut, inserció laboral, social, intervenció familiar i social homologada per una universitat o per algun organisme públic amb una duració mínima de 150 hores en total**.**

Per a substitucions de personal per un període inferior a un mes, podran flexibilitzar-se estos criteris sempre que es respecte el criteri de la titulació exigida per a cada figura professional.

*4. Mòdul econòmic i documentació justificativa*

*Les entitats que s’oferisquen per a formalitzar el concert d’este servici podran presentar-se a un o a tots els lots objecte d’esta convocatòria, sempre que reunisquen les condicions i els requisits establits en esta.*

4.1. Mòduls econòmics

El finançament del servici concertat per la Generalitat a què es referix este document s’efectuarà d’acord amb els mòduls econòmics anuals i mensuals fixats per a cada una de les oficines Mentora:

|  |  |  |  |
| --- | --- | --- | --- |
| *Import del 14 al 31 de desembre de 2024* | *Import anual 2025* | *Import anual 2026* | *Import de l’1 de gener al 30 de juny de 2027* |
| 12.203,82 € | 244.074,76 € | 244.074,76 € | 122.037,38 € |

  

|  |  |  |  |
| --- | --- | --- | --- |
| *Import diari desembre 2024* | *Import mensual 2025* | *Import mensual 2026* | *Import mensual 2027* |
| 677,99 € | 20.339,56 € | 20.339,56 € | 20.339,56 € |

  

4.2. Documentació justificativa

1. Tal com establix l’article 20 d’esta resolució, les entitats firmants dels concerts estaran obligades a justificar la prestació del servici i el compliment de les obligacions derivades del concert, per al seu abonament.

2. Les entitats d’iniciativa social hauran de presentar en la direcció general amb competències en matèria d’infància i adolescència, dins dels deu primers dies des de la firma de l’acord de l’acció concertada, els documents següents:

– Els contractes laborals del personal adscrit a la prestació del servici i els documents que acrediten el compliment dels requisits de titulació exigits per a cada figura professional, la formació específica i l’experiència del personal tècnic de la plantilla professional que establix el punt 3 d’este annex.

– Declaració responsable subscrita per la persona representant de l’entitat que tota persona que intervinga en la prestació del servici de les oficines Mentora a l’exercir professió, ofici i activitat que implica contacte habitual amb persones menors d’edat, complix el requisit previst en l’article 57 de la Llei orgànica 8/2021, de 4 de juny, de protecció integral a la infància i l’adolescència davant de la violència, relatiu a no haver sigut condemnada per una sentència ferma per cap delicte contra la llibertat i la indemnitat sexuals tipificat en el títol VIII de la Llei orgànica 10/1995, de 20 de novembre, del Codi Penal, així com per qualsevol delicte de tràfic d’éssers humans tipificat en el títol VII bis del Codi Penal.

En el cas que una persona treballadora incomplisca de manera sobrevinguda el requisit indicat anteriorment, l’entitat haurà de substituir-la de manera immediata.

– Qualsevol variació en la plantilla s’haurà de comunicar i documentar amb antelació suficient.

– Còpia compulsada de les pòlisses d’assegurança vigents d’acord amb el que establix l’apartat 3 de l’article 26 de l’annex I de la resolució de convocatòria, així com rebut justificatiu del pagament de la pòlissa.

4.3. Pagament

El procediment per a la justificació i el pagament de la mensualitat corresponent serà el següent:

a) Amb caràcter mensual, i abans del dia 5 del mes següent, les entitats que gestionen les oficines Mentora mitjançant l’acció concertada hauran de presentar al servici competent en matèria d’infància i adolescència de la direcció territorial la informació següent:

1. Relació de les persones jóvens ateses en la qual figuren les dades següents de cada una: nombre d’expedient, nom i cognoms, data d’alta i data de baixa, així com les prestacions que ha percebut cada una de les persones ateses en el servici i les dates en les quals les ha percebudes, firmat electrònicament per la persona representant legal de l’entitat.

Per a això s’haurà d’omplir el formulari de l’annex VI, Relació mensual de persones jóvens ateses i prestacions, que estarà disponible en el tràmit telemàtic de justificació de la prestació del servici:

<https://www.gva.es/va/inicio/procedimientos?id_proc=101379>.

Haurà de formalitzar-se un full d’este formulari per cada persona jove atesa, independentment que haja percebut o no alguna prestació durant la mensualitat que es justifica; cada persona jove haurà de firmar cada un dels dies que perceba alguna de les prestacions del servici.

2. Qualsevol altra documentació justificativa del gasto de personal i/o sosteniment que requerisquen els òrgans competents de la conselleria.

b) El servici competent en matèria d’infància i adolescència de la direcció territorial comprovarà que les persones jóvens ateses es corresponen amb les que figuren en l’annex VI mencionat en l’apartat *a*.

Si les dades de les persones jóvens ateses facilitades per l’entitat coincidixen amb les dades de les quals disposa la direcció territorial, i el formulari està degudament formalitzat i firmat, s’emetrà l’oportú certificat de conformitat. En cas contrari, la direcció territorial haurà de sol·licitar a l’entitat que realitze les modificacions necessàries.

En cap cas s’haurà d’emetre el certificat de conformitat si el document no complix els requisits que establix el punt 1.*a*  d’este apartat o no s’ha esmenat.

El mes de desembre es lliurarà de manera anticipada amb una relació nominal de les persones ateses a data 1 de desembre, sense perjuí de la regularització corresponent, que s’efectuarà en tot cas abans del 31 de gener de l’exercici següent.

c) El servici competent de la direcció territorial, tramitats els justificants corresponents i la documentació aportada per l’entitat concertada, atorgarà, d’acord amb estos, la conformitat a la documentació justificativa emesa per l’entitat i la remetrà al departament amb competències en gestió administrativa i econòmica de la direcció territorial per a la tramitació comptable de la proposta de pagament.

*5. Obligacions específiques*

Sense perjuí de les obligacions establides en les normes aplicables, les entitats que subscriguen l’acord d’acció concertada hauran d’adequar-se també a les següents obligacions específiques per a cada una de les oficines:

a) Complir les condicions materials i funcionals bàsiques dels servicis i els programes que establix el títol IV del Decret 27/2023.

b) Prestar el servici en un espai urbà degudament habilitat per a això, que se situarà en les localitats que s’establixen en cada lot i prop d’una xarxa de transport públic que facilite l’accés de les persones usuàries, sense perjuí del seu trasllat per a realitzar les intervencions corresponents a les localitats de la província que calga, derivat del seu caràcter ambulatori.

c) Disposar, com a mínim, dels espais següents per a exercir les funcions específiques que es detallen:

– Un espai per a la recepció i l’espera de les persones usuàries.

– Tres despatxos per a l’atenció individual.

– Un espai que permeta la intervenció grupal.

d) Prestar el servici de dilluns a divendres, els dos inclosos, tant en jornada de matí com de vesprada, garantint que la jornada vespertina permeta respectar els horaris laborals de les persones usuàries.

L’horari d’atenció del servici haurà d’estar a la disposició de les persones usuàries, en un lloc visible.

e) Informar, si és el cas, del canvi de local que puga produir-se al llarg de l’execució del concert social. El canvi de local sempre haurà de ser aprovat per la direcció general amb competències en matèria d’infància i adolescència, amb un informe previ de la direcció territorial corresponent.

En cap cas el canvi de local podrà comportar el canvi de la localitat a on es presta el servici.

f) Disposar dels següents mitjans materials:

– Mobiliari suficient per a realitzar les tasques objecte del concert i l’atenció a les persones usuàries.

– Equips informàtics complets que permeten realitzar adequadament l’objecte del concert.

– Mitjans tècnics que garantisquen la recepció fluida de les peticions d’intervenció i les comunicacions (telèfon, escàner, fax i correu electrònic).

i) Establir una coordinació fluida i periòdica amb els agents socials, especialment amb els servicis municipals, per a elaborar programes conjunts d’inserció laboral i social de les persones jóvens ateses.

j) Garantir que totes les instruccions, els fullets informatius i la documentació (especialment normes de funcionament, contractes, consentiments, etc.) que s’utilitzen en l’atenció a la ciutadania, les famílies i els i les adolescents, estiguen disponibles en valencià i castellà, sense perjuí del dret de la ciutadania a l’opció lingüística.

k) Respecte del personal que presta el servici, complir el que establisca el conveni col·lectiu sectorial vigent.

l) Presentar davant de la direcció territorial corresponent un informe semestral de cada persona jove atesa, que especifique el grau de consecució dels objectius plantejats en l’itinerari personalitzat d’emancipació (IPE) i amb referència expressa als objectius aconseguits durant eixe període.

Quan s’haja produït algun canvi o modificació en alguna de les àrees d’intervenció programades en l’IPE, s’haurà de remetre també un informe trimestral de la persona jove atesa.

Per a elaborar els informes, s’hauran de seguir les instruccions de l’òrgan directiu.

m) Al finalitzar la participació de la persona jove, l’Oficina Mentora remetrà un informe final a la direcció territorial corresponent, que arreplegarà els nivells de desenrotllament que ha aconseguit la persona jove en les diferents àrees d’intervenció treballades. Este informe també formarà part de l’expedient individual de l’Oficina Mentora i de la direcció territorial.

n) Presentar un informe semestral i una memòria anual del servici, segons les instruccions de l’òrgan directiu.

o) Presentar amb caràcter trimestral, en el tràmit telemàtic de justificació, l’annex VII, Indicador de resultat específic, i l’annex VIII, Resum estadístic trimestral/anual de les oficines Mentora. Els dos documents els haurà de firmar la persona representant legal de l’entitat o amb poder bastant per a això.

p) A més de la documentació exigible als programes de servicis socials que establix l’annex VI del Decret 27/2023, les oficines Mentora hauran de tindre a la disposició de l’Administració els següents documents actualitzats durant tot el període de vigència del concert:

– Memòria semestral i anual del recurs.

– Carta de servicis.

– Consentiment informat de cada persona jove atesa per al tractament de les seues dades de caràcter personal, d’acord amb el que preveu la normativa sobre protecció de dades de caràcter personal.

– Agenda de cites.

– Registre d’entrada de persones usuàries, en el qual es detallaran per orde d’arribada al recurs.

Les oficines Mentora duran a terme programes i actuacions tant de caràcter individual com grupal que aborden totes les facetes que tinguen per finalitat ajudar i acompanyar les persones jóvens en el seu procés d’emancipació i inserció, segons el que establix l’apartat 2 d’este annex.

Si la persona jove procedix d’un recurs d’emancipació i/o protecció, el servici haurà de coordinar-se amb estos recursos a fi de realitzar l’itinerari personalitzat d’emancipació més adequat a la seua situació personal i social. En estos casos, l’Oficina Mentora servirà de suport a estos recursos, sense perjuí del compliment de les obligacions inherents de cada un.

A més, hauran de treballar de manera coordinada amb l’equip d’atenció primària que corresponga i amb tots els recursos que puguen estar implicats en la inserció social i laboral de les persones jóvens ateses.

En el mateix sentit, les oficines Mentora es coordinaran amb les entitats públiques i privades amb la finalitat de facilitar l’accés de les persones usuàries a qualsevol recurs, tenint en compte les expectatives, les necessitats, les competències i les habilitats particulars de cada una.

*6. Procediment i òrgan encarregat de la derivació*

La detecció de la necessitat de derivació a una oficina Mentora podrà ser valorada directament per l’equip d’atenció primària o a través d’altres recursos d’àmbit social, educatiu, sanitari o comunitari; estos recursos hauran de remetre la persona jove interessada a l’oficina Mentora que li corresponga per proximitat.

Quan l’oficina Mentora reba la sol·licitud de la persona jove, directament o a través d’uns dels recursos esmentats en l’apartat anterior, mantindrà una entrevista amb esta a fi de conéixer les seues expectatives, necessitats i característiques, facilitar-li la informació relativa al recurs i, si és el cas, iniciar el procediment de proposta de derivació al recurs. La proposta de derivació s’haurà de remetre a la direcció territorial corresponent.

La derivació a les oficines Mentora correspon al grup de treball tècnic de les direccions territorials, com a òrgan encarregat de valorar les sol·licituds de participació en els recursos de la Xarxa d’Emancipació de la Comunitat Valenciana.

Encara que l’assistència al servici és voluntària, la persona jove haurà de presentar davant de la direcció territorial de Servicis Socials, Igualtat i Vivenda o davant de l’Oficina Mentora la sol·licitud de participació i una carta de presentació en què expresse la seua motivació i interés pel recurs.

*7. Protocol d’accés*

1. El protocol d’accés al recurs de la persona jove s’iniciarà quan el grup de treball tècnic de la direcció territorial corresponent acorde la seua derivació a l’Oficina Mentora.

Una vegada acordada la derivació al recurs, la persona jove haurà de firmar el contracte d’atenció en l’Oficina Mentora, segons els models facilitats per la direcció general competent, en el qual es reflectirà el seu compromís de participació i l’assistència als programes i els recursos que s’establisquen en el seu itinerari personalitzat d’emancipació, que caldrà consensuar amb la persona jove.

L’Oficina Mentora haurà de remetre una còpia del contracte a la direcció territorial corresponent. En cas de no firmar el contracte d’atenció, l’entitat gestora de l’oficina ho notificarà a la direcció territorial, que emetrà el document de baixa de la persona jove en el recurs.

2. La direcció territorial que acorde la derivació haurà d’entregar la documentació següent a l’entitat que gestione l’oficina Mentora de destinació:

– Document de sol·licitud de la persona jove amb còpia de la documentació identificativa d’esta.

– Carta de presentació elaborada per la persona jove.

– Informe de derivació emés pel recurs d’atenció a la persona jove, si està atesa en algun recurs de protecció o ha sigut derivada per l’equip d’atenció primària o altres recursos d’àmbit social, educatiu, sanitari o comunitari.

– Sol·licitud de la renda valenciana d’inclusió en els casos en què s’haja sol·licitat esta prestació des del recurs de protecció o altres recursos.

– Qualsevol altre document que conste en l’expedient de la persona jove que siga necessari per a la seua atenció adequada en l’Oficina Mentora.

*8. Informe semestral i memòria justificativa del servici*

Les entitats que gestionen les oficines Mentora a través de l’acció concertada hauran de remetre un informe semestral del servici abans del dia 5 del mes següent al mes de finalització del semestre.

Així mateix, haurà de presentar abans del 31 de gener de l’exercici següent, una memòria anual del recurs justificativa de les actuacions i el compliment de les condicions que s’establixen en el concert social, una memòria que servisca com a valoració i supervisió del procés d’inclusió sociolaboral i d’emancipació del servici.

L’informe semestral i la memòria anual justificativa contindran, com a mínim, els apartats següents:

1. Dades de l’entitat i del servici concertat.

2. Recursos humans i materials.

3. Activitats i programes desplegats.

4. Dades estadístiques de les persones jóvens ateses durant el semestre o l’any, amb el detall dels ítems següents:

a) Gènere

b) Nacionalitat:

– Espanyola.

– Origen comunitari.

– Origen extracomunitari amb referent familiar.

– Origen extracomunitari sense referent familiar.

c) Edat:

– Menors de 18 anys.

– De 18 a 20 anys.

– De 21 a 25 anys.

d) Situació administrativa:

– Nacionalitat espanyola.

– Autorització de residència.

– Pendents de presentació d’autorització de residència (article 198 del Reglament d’estrangeria).

– Autorització de residència pendent de renovació.

– Autorització de residència i treball.

– Autorització de residència i treball pendent de renovació.

– Sense autorització.

– En tràmit.

– Sol·licitant de protecció internacional.

e) Mitjans econòmics:

– Sense mitjans econòmics propis.

– Perceben renda valenciana d’inclusió (RVI).

– Perceben una altra prestació econòmica pública.

– Perceben ingressos per treball.

f) Recurs residencial:

– Amb recurs residencial.

– Amb recurs residencial informal (ocupació).

– Situació de carrer.

g) Tipus de recurs residencial:

– Llar d’emancipació de la xarxa pública.

– Llar d’emancipació fora de la xarxa pública.

– Acolliment residencial.

– Acolliment familiar.

– Recursos destinats a altres col·lectius (migrants, vulnerabilitat social, salut mental, etc.).

– Situació de carrer.

– Vivenda informal (ocupació).

– Residència socioeducativa.

– Domicili familiar.

– Vivenda pròpia, en lloguer o compartida.

h) Renda valenciana d’inclusió (RVI):

– No complixen requisits.

– Pendents de presentar sol·licitud.

– Presentada en tràmit.

– Pendents de resolució.

– Resolta favorablement.

– Resolta desfavorablement.

i) Prestacions del servici (nombre de persones jóvens que perceben cada una de les prestacions:

– Atenció jurídica i administrativa.

– Suport psicològic.

– Inserció sociolaboral.

– Seguiment socioeducatiu.

– Atenció a la diversitat familiar i sexual.

– Suport pedagògic.

j) Total persones jóvens ateses en el trimestre. El total de persones jóvens ateses correspon a la suma de les persones ateses en el primer dia del semestre o any, més la suma de les altes que s’han produït al llarg del semestre o any:

1.j. Permanències:

– Permanències de jóvens no migrants.

– Permanències de jóvens migrants amb referent familiar.

– Permanència de jóvens migrants sense referent familiar.

2.j. Altes:

– Altes de jóvens no migrants.

– Altes de jóvens migrants amb referent familiar.

– Altes de jóvens migrants sense referent familiar.

k) Cessaments en el semestre o l’any:

– Cessaments de jóvens no migrants.

– Cessaments de jóvens migrants amb referent familiar.

– Cessaments de jóvens migrants sense referent familiar.

5. Breu anàlisi i balanç de les dades estadístiques i d’ocupació del servici, sobre la base de les dades aportades en el punt anterior.

6. Avaluació dels objectius previstos en la programació anual.

7. Valoració anual amb reflexió programàtica i propostes de millora de l’Oficina Mentora.

8. Observacions.

En la memòria anual s’haurà d’incloure la memòria econòmica del servici, segons el que establix l’article 22 de l’annex I de la resolució de convocatòria del concert social.

ANNEX III

*Document de formalització de concert social en matèria de servicis socials en el sector d’infància i adolescència*

SERVICI DE SUPORT A L’EMANCIPACIÓ I AUTONOMIA PERSONAL: OFICINA MENTORA

REUNITS

D’una banda, la Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, directora general de Família, Infància i Adolescència, de la Vicepresidència i Conselleria de Servicis Socials, Igualtat i Vivenda, nomenada pel Decret 82/224, de 12 de juliol, del Consell (DOGV núm. 9891, de 12 de juliol), que actua en nom de la Vicepresidència i Conselleria de Servicis Socials, Igualtat i Vivenda.

De l’altra, el Sr./ la Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb DNI núm. \_\_\_\_\_\_\_\_\_\_\_, que actua en representació de l’entitat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb NIF \_\_\_\_\_\_\_\_\_\_\_\_\_\_\_ i domicili al carrer/plaça \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, número \_\_\_\_\_, CP \_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (localitat), i NIF \_\_\_\_\_\_\_\_\_\_\_.

Les dos parts actuen en la representació en què concorren, i amb la capacitat legal necessària per a firmar este concert de servicis socials en el sector d’infància i adolescència.

EXPOSEN

1r. La Vicepresidència i Conselleria de Servicis Socials, Igualtat i Vivenda és el departament de la Generalitat Valenciana al qual correspon exercir les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenrotllament, voluntariat social i vivenda.

2n. Dins de l’estructura orgànica de la Vicepresidència i Conselleria de Servicis Socials, Igualtat i Vivenda, la Direcció General de Família, Infància i Adolescència i Repte Demogràfic exercix les funcions en matèria d’infància i adolescència i les competències en la gestió dels concerts de programes i servicis, com així establix l’article 15 del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria d’Igualtat, Servicis Socials i Vivenda.

3r. La Llei 3/2019, de 18 de febrer, de la Generalitat, de servicis socials inclusius de la Comunitat Valenciana, establix en la lletra *b*  de l’apartat 1 de l’article 34 els acords d’acció concertada amb entitats privades d’iniciativa social com a forma de provisió de les prestacions del Sistema Públic Valencià de Servicis Socials.

4t. El Decret 181/2017, de 17 de novembre, del Consell, desenrotlla l’acció concertada per a la prestació de servicis socials en l’àmbit de la Comunitat Valenciana per entitats d’iniciativa social.

5t. Mitjançant la Resolució de 8 de novembre de 2024, de la Vicepresidència i Conselleria de Servicis Socials, Igualtat i Vivenda, s’han convocat els acords d’acció concertada en matèria de servicis socials en el sector d’infància i adolescència per als exercicis 2024-2027, que tenen per objectiu la gestió del Servei de Suport a l’Emancipació i l’Autonomia Personal (oficines Mentora).

6t. Que, havent comprovat la comissió instructora que les sol·licituds presentades per esta entitat d’iniciativa social complixen els requisits i les condicions exigits per a l’acció concertada, i havent-les valorat la comissió d’avaluació, s’ha resolt concedir el concert social del servici amb l’entitat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, mitjançant la Resolució de la directora general de Família, Infància i Adolescència de data \_\_/\_\_/2024 (publicada en DOGV núm. \_\_\_\_, de data \_\_/\_\_/2024), i s’establix el següent o següents lots concertats de titularitat d’esta entitat.

A) Lot \_\_\_\_

Localitat \_\_\_\_\_\_\_\_\_\_\_\_\_\_\_\_\_

Província \_\_\_\_\_\_\_\_\_\_\_\_\_

|  |  |
| --- | --- |
| Lot/zona |  |
| Import mensual |  |
| Import del 14 al 31 de desembre de 2024 |  |
| Import anualitat 2025 |  |
| Import anualitat 2026 |  |
| Import de l’1 de gener al 30 de juny de 2027 |  |

B, C, D, E, F, etc.

7m. Que, havent complit l’entitat les condicions prèvies exigides per a formalitzar el concert social, d’acord amb el que disposen els articles 17 i 18 de l’annex I de la resolució de convocatòria, i estant les dos parts conformes en la realització del concert referit, el duen a terme seguint les següents

Estipulacions

*Primera. objecte*

Constituïx l’objectiu d’este concert i acord d’acció concertada la prestació del Servei de Suport a l’Emancipació i l’Autonomia Personal (Oficina Mentora).

*Segona. Obligacions de l’Administració*

Constituïxen obligacions de la Generalitat (Vicepresidència i Conselleria d’Igualtat i Polítiques Inclusives) com a administració concertant les que establix la Llei 3/2019, de 18 de febrer, de servicis socials inclusius de la Comunitat Valenciana, en l’article 27 del Decret 181/2017, de 17 de novembre, del Consell, que desenrotlla l’acció concertada per a la prestació de servicis socials en l’àmbit de la Comunitat Valenciana per entitats d’iniciativa social, així com l’article 25 de l’annex I de la Resolució de 8 de novembre de 2024, de la Vicepresidència i Conselleria de Servicis Socials, Igualtat i Vivenda, per la qual es convoquen els acords d’acció concertada en matèria de servicis socials en el sector d’infància i adolescència per als exercicis 2024-2027.

*Tercera. Obligacions de l’entitat titular del servici concertat*

1. Sense perjuí de les obligacions establides en les normes aplicables, són obligacions específiques de les entitats titulars del servici concertat, a conseqüència de l’acord d’acció concertada i la formalització del concert, les següents:

a) Posar a la disposició de la Generalitat el servici previst en el concert, així com admetre totes les persones usuàries que li designen els òrgans competents en la matèria d’acord amb els requisits tècnics.

b) Mantindre els requisits i les ràtios de personal segons es determina en la tipologia del recurs i en l’annex tècnic, durant el període de vigència del concert.

c) Prestar el servici gratuïtament a les persones usuàries, de manera que no pot percebre una quantitat que, directament o indirectament, supose una contrapartida econòmica pels servicis objecte del concert.

d) Fer constar en la seua documentació i en la seua publicitat, juntament amb la denominació de l’entitat i del servici, la condició de servici concertat integrat en el Sistema Públic Valencià de Servicis Socials, en el termini màxim de quinze dies des de la formalització del concert social.

Igualment, s’haurà de fer constar esta condició en la retolació i la publicitat exterior de la seu en què presta el servici.

e) Utilitzar els logotips oficials del Fons Social Europeu Plus (FSE+), al costat del text “Cofinançat per la Unió Europea – Fons Social Europeu Plus”.

f) Acceptar la cessió de les dades entre les administracions públiques implicades en la gestió del Fons Social Europeu Plus (FSE+) per a complir el que preveu la normativa europea aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals.

*g*) Garantir el compliment de la normativa relativa al Fons Social Europeu Plus (FSE+) que puga afectar l’àmbit objecte de gestió.

h) Complir en tot moment les condicions tècniques a les quals se subjecta el concert i mantindre la vigència del certificat de qualitat.

i) Adoptar les mesures adequades per a establir un sistema intern àgil de recepció, seguiment i resolució de les queixes i les reclamacions que puguen presentar les persones usuàries.

j) Complir i seguir les instruccions i les directrius tècniques que formulen els òrgans competents de la conselleria per a dur a terme l’activitat, i garantir la prestació adequada del servici.

k) Disposar d’un òrgan de participació i mantindre un règim de funcionament amb participació i representació de l’entitat, de la plantilla professional i de les persones usuàries o els seus representants legals, conformement a les indicacions que establix l’annex V del Decret 27/2023.

l) Presentar una memòria justificativa de les accions, les actuacions i el compliment de les condicions que s’establixen en el concert social, en la qual s’inclourà el resum econòmic de cada exercici.

m) Presentar un informe d’auditoria externa dels seus comptes en què conste l’aplicació del finançament rebut per part de l’entitat en concepte d’abonament de l’acord d’acció concertada.

n) Els servicis i els centres de servicis socials de les entitats d’iniciativa social hauran d’obtindre, així mateix, l’acreditació per a accedir al règim de concerts, i amb això al Sistema Públic Valencià de Servicis Socials, d’acord amb la normativa que desenrotlla l’acció concertada per a la prestació de servicis socials per entitats d’iniciativa social.

2. També són obligacions de les entitats titulars del servici concertat les següents:

a) Tindre almenys la mitat del personal d’atenció directa de la plantilla del servici amb una relació contractual de caràcter indefinit.

b) Complir la legislació laboral vigent i les obligacions que comporta el conveni col·lectiu que siga aplicable.

c) Comunicar a l’administració concertant, amb l’antelació suficient, qualsevol modificació substancial o circumstància que afecte el servici concertat, inclòs el canvi de seu o domicili en què es preste el servici.

d) Conservar les nòmines, les factures i els documents comptables de valor probatori equivalent durant un període de cinc anys.

3. Com a condicions tècniques obligatòries, l’entitat concertant haurà de:

a) En relació amb el que disposa l’article 11.2 del Decret 181/2017, modificat pel Decret 188/2021, per a formalitzar el concert social, l’entitat concertant subscriurà les següents pòlisses d’assegurança en els termes que establix la disposició addicional quarta:

1. Subscriure una pòlissa d’assegurança de responsabilitat civil que cobrisca els danys a tercers per les accions del personal i de les persones usuàries del servici concertat, amb una cobertura màxima per sinistre de 30.050,61 euros i de 150.000 euros per anualitat.

2. Assegurança col·lectiva d’accidents que s’estenga al personal de l’entitat concertant en el desenrotllament de la seua comesa com a personal empleat del servici concertat, que preveja els riscos següents:

– Defunció, amb una cobertura mínima de 30.000 euros.

– Incapacitat permanent, siga parcial o absoluta, amb una cobertura mínima de 60.000 euros per sinistre i de 120.000 euros per any d’assegurança.

– Assistència sanitària i/o farmacèutica en cas d’accident patit pels assegurats i assegurades, i sense més exclusions que les previstes legalment i les previstes comunament per les companyies asseguradores.

b) Dur a terme les actuacions de control i seguiment de les actuacions concertades que estipula l’article 28 d’esta disposició, amb la finalitat de garantir en tot moment la qualitat del servici.

c) Adoptar totes les mesures necessàries per a complir les obligacions de protecció de dades de les persones usuàries i per a garantir el deure de reserva del seu personal, d’acord amb el que preveu l’article 13.3 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d’enjudiciament civil, així com el que preveu la disposició addicional onzena del Decret 181/201, afegida pel Decret 188/2021.

d) Comunicar immediatament, en el termini màxim de 24 hores, per qualsevol mitjà escrit o telemàtic, qualsevol incidència greu produïda durant l’estada de la persona en el servici, i serà l’òrgan competent de l’administració concertant la secció corresponent de la direcció territorial.

e) Dins dels deu primers dies següents a la resolució de concessió del concert, l’entitat haurà de remetre a la direcció general amb competències en matèria d’infància i adolescència una còpia dels contractes del personal adscrit al servici i dels documents que acrediten el compliment dels requisits de titulació, formació específica i experiència del personal tècnic que s’establixen en l’annex de condicions tècniques.

La plantilla professional haurà d’estar contractada des de la data d’inici del concert social indicada en la resolució de concessió i en el document de formalització.

3. Igualment, les entitats estan obligades a complir la legislació laboral vigent i les obligacions que comporta el conveni col·lectiu sectorial aplicable vigent, així com els acords salarials que puguen produir-se amb posterioritat a la publicació d’esta convocatòria.

4. Així mateix, estan obligades a facilitar la funció inspectora per part dels servicis d’inspecció de servicis socials i assumir les actuacions de control financer que corresponguen a la Intervenció General de la Generalitat Valenciana.

*Quarta. finançament*

El mòdul econòmic que s’establix com a preu per al finançament d’este concert social s’haurà de calcular d’acord amb el que establix l’article 19 de l’annex I de la Resolució de convocatòria.

*Quinta. Import màxim del concert*

L’import màxim del concert social corresponent als servicis concertats amb l’entitat es fixa, d’acord amb els mòduls econòmics establits i el que disposa la resolució de concessió, en la quantitat següent:

Del 14 al 31 de desembre de 2024: \_\_\_\_\_\_\_\_\_\_ euros (en xifra) (\_\_\_\_\_\_\_\_\_\_\_\_\_\_\_\_\_\_\_\_euros) (en lletra)

Anualitat de 2025: \_\_\_\_\_\_\_\_\_\_ euros (en xifra) (\_\_\_\_\_\_\_\_\_\_\_\_\_\_\_\_\_\_\_\_euros) (en lletra)

Anualitat de 2026: \_\_\_\_\_\_\_\_\_\_ euros (en xifra) (\_\_\_\_\_\_\_\_\_\_\_\_\_\_\_\_\_\_\_\_euros) (en lletra)

De l’1 de gener al 30 de juny de 2027: \_\_\_\_\_\_\_\_\_\_ euros (en xifra) (\_\_\_\_\_\_\_\_\_\_\_\_\_\_\_\_\_\_\_\_euros) (en lletra)

El seu finançament s’efectua a través de l’aplicació pressupostària V98407163.313C00.4, línia S0216, Oficines Mentora, Servei de Suport a l’Autonomia Personali i Emancipació de Persones Jóvens, dels pressupostos de la Generalitat Valenciana per als anys 2024 i equivalent per als anys 2025, 2026 i 2027, per uns imports de 158.649,66 euros per a 2024, 3.172.971,88 euros per a 2025, 3.172.971,88 euros per a 2026 i d’1.586.485,92 euros per a 2027. La resolució d’esta convocatòria queda condicionada a l’existència de crèdit adequat i suficient en els pressupostos dels exercicis 2025, 2026 i 2027.

*Sexta. forma de pagament*

La Vicepresidència i Conselleria de Servicis Socials, Igualtat i Vivenda tramitarà mensualment la proposta de pagament del cost del concert social pel servici concertat, d’acord amb el que s’establix reglamentàriament i amb la Llei de pressupostos de la Generalitat Valenciana per a l’exercici 2024.

El pagament del cost dels servicis concertats s’haurà de fer mensualment, d’acord amb els mòduls econòmics fixats en la convocatòria.

El pagament de les mensualitats es realitzarà a mes vençut amb la presentació per l’entitat de la justificació de la prestació del servici, d’acord amb el que establix l’article 20 de l’annex I de la Resolució de convocatòria.

L’abonament del cost del concert s’efectuarà, mitjançant transferència bancària, al compte designat per al servici per l’entitat titular d’este.

Quan així ho preveja la llei de pressupostos de la Generalitat de l’exercici al qual corresponga el gasto, el pagament corresponent a la mensualitat de desembre s’haurà de lliurar anticipadament amb una estimació de l’import, calculada a partir dels mòduls aplicables, sense perjuí de la regularització corresponent, que s’haurà d’efectuar en tot cas abans del 31 de gener de l’exercici següent, fet que implicarà l’exigència, si és el cas, de reintegrament de l’import percebut indegudament.

*Sèptima. Duració*

Este concert social s’iniciarà des de la data d’efectes fixada en la resolució de concessió, \_\_\_\_\_\_\_\_\_\_\_\_, i finalitzarà en tot cas el dia 30 de juny de 2027, sense perjuí de la seua possible pròrroga, d’acord amb el que preveu la Resolució de la Vicepresidència i Conselleria de Servicis Socials, Igualtat i Vivenda, per la qual es convoquen els acords d’acció concertada en matèria de servicis socials en el sector d’atenció a la infància i l’adolescència per als exercicis 2024-2027.

Per a la pròrroga del concert s’haurà de seguir el que disposa esta resolució, i quedarà supeditada a l’existència de crèdit pressupostari adequat i suficient per al període i exercici de què es tracte.

*Octava. Resolució del concert*

Són causes d’extinció dels concerts socials les que establix l’article 40 del Decret 181/2017, de 17 de novembre, del Consell, pel qual es desenrotlla l’acció concertada per a la prestació de servicis socials en l’àmbit de la Comunitat Valenciana per entitats d’iniciativa social.

*Novena. Règim jurídic aplicable*

La Llei 3/2019, de 18 de febrer, de la Generalitat, de servicis socials inclusius de la Comunitat Valenciana; el Decret 181/2017, de 17 de novembre, del Consell, que desenrotlla l’acció concertada per a les prestacions de servicis socials en l’àmbit de la Comunitat Valenciana per entitats d’iniciativa social, i el Decret 27/2023, de 10 de març, del Consell, pel qual es regulen la tipologia i el funcionament dels centres, servicis i programes de servicis socials, i la seua ordenació dins de l’estructura funcional, territorial i competencial del Sistema Públic Valencià de Servicis Socials.

La Llei de pressupostos de la Generalitat que corresponga a cada anualitat, la Llei 39/2015, d’1 d’octubre, del procediment administratiu comú de les administracions públiques, i la Llei 1/2015 d’hisenda pública, del sector públic instrumental i de subvencions.

*Dècima. Jurisdicció competent*

Les qüestions litigioses derivades de l’aplicació del règim d’acció concertada seran resoltes per l’administració competent sense perjuí que, una vegada esgotada la via administrativa, es puga sotmetre a la jurisdicció contenciosa administrativa.

I així ho acorden, ho atorguen i, en prova de conformitat, ho subscriuen, amb efecte des de la data establida en la Resolució de concessió dels acords d’acció concertada en matèria de servicis socials en el sector d’infància i adolescència per als exercicis 2024-2027.

(Firmes de les parts)